Κωδικοποίηση του κανονισμού διαδικασίας, του συμπληρωματικού κανονισμού και των οδηγιών προς τον γραμματέα

Η παρούσα έκδοση κωδικοποιεί:

- Τον κανονισμό διαδικασίας του Δικαστηρίου των Ευρωπαϊκών Κοινοτήτων, της 4ης Δεκεμβρίου 1974 (Επίσημη Εφημερίδα αριθ. 350 της 28ης Δεκεμβρίου 1974, ειδ. εκδ. 01/004, σ. 3),

- Τον συμπληρωματικό κανονισμό του Δικαστηρίου των Ευρωπαϊκών Κοινοτήτων, της 4ης Δεκεμβρίου 1974 (Επίσημη Εφημερίδα, ειδ. εκδ. 01/004, σ. 31),

- Τις οδηγίες προς τον γραμματέα, της 4ης Δεκεμβρίου 1974 (Επίσημη Εφημερίδα, ειδ. εκδ. 01/004, σ. 35),

- Τις τροποποιήσεις που επήλθαν με τις ακόλουθες πράξεις:

1. Τροποποιήσεις του κανονισμού διαδικασίας του Δικαστηρίου των Ευρωπαϊκών Κοινοτήτων, της 12ης Σεπτεμβρίου 1979 (έχουν ήδη ενσωματωθεί στην ελληνική έκδοση του ανωτέρω κανονισμού της 4ης Δεκεμβρίου 1974),

2. Τροποποίηση του κανονισμού διαδικασίας του Δικαστηρίου των Ευρωπαϊκών Κοινοτήτων, της 27ηςΜαΐου 1981 (Επίσημη Εφημερίδα αριθ. L 199 της 20ής Ιουλίου 1981, σ. 1),

3. Απόφαση του Δικαστηρίου, της 11ης Μαρτίου 1981, περί τροποποιήσεως των παραρτημάτων I και II του κανονισμού διαδικασίας (Επίσημη Εφημερίδα αριθ. L 199 της 20ής Ιουλίου 1981, σ. 3),

4. Τροποποίηση του συμπληρωματικού κανονισμού του Δικαστηρίου των Ευρωπαϊκών Κοινοτήτων, της 16ης Σεπτεμβρίου 1981 (Επίσημη Εφημερίδα αριθ. L 282 της 5ης Οκτωβρίου 1981, σ. 1).

Η παρούσα έκδοση στερείται οιασδήποτε νομικής ισχύος. Ως εκ τούτου, τα προοίμια και οι αιτιολογικές σκέψεις παρελήφθησαν.

Οι εντός παρενθέσεως αριθμοί, παραπλεύρως ορισμένων διατάξεων, αντιστοιχούν στην αρίθμηση των πράξεων που αναφέρονται ανωτέρω, στις οποίες και παραπέμπουν.

ΚΑΝΟΝΙΣΜΟΣ ΔΙΑΔΙΚΑΣΙΑΣ ΤΟΥ ΔΙΚΑΣΤΗΡΙΟΥ ΠΕΡΙΕΧΟΜΕΝΑ Εισαγωγική διάταξη (άρθρο 1) ... 3

Τίτλος 1 - Οργάνωση του Δικαστηρίου

Κεφάλαιο 1 Δικαστές και γενικοί εισαγγελείς (άρθρα 2 μέχρι 6) ... 4

Κεφάλαιο 2 Προεδρία του Δικαστηρίου και συγκρότηση τμημάτων (άρθρα 7 μέχρι 11) ... 4

Κεφάλαιο 3 Γραμματεία ... 5

Τμήμα 1 Γραμματεύς και βοηθοί γραμματείς (άρθρα 12 μέχρι 19) ... 5

Τμήμα 2 Υπηρεσίες του Δικαστηρίου (άρθρα 20 μέχρι 23) ... 6

Κεφάλαιο 4 Βοηθοί εισηγητές (άρθρο 24) ... 7

Κεφάλαιο 5 Λειτουργία του Δικαστηρίου (άρθρα 25 μέχρι 28) ... 7

Κεφάλαιο 6 Γλώσσα της διαδικασίας (άρθρα 29 μέχρι 31) ... 8

Κεφάλαιο 7 Δικαιώματα και υποχρεώσεις των εκπροσώπων, συμβούλων και δικηγόρων (άρθρα 32 μέχρι 36) ... 9

Τίτλος - Διαδικασία

Κεφάλαιο 1 Έγγραφη διαδικασία (άρθρα 37 μέχρι 44) ... 10

Κεφάλαιο 2 Απόδειξη ... 12

Τμήμα 1 Αποδεικτικά μέσα (άρθρα 45 και 46) ... 12

Τμήμα 2 Εξέταση μαρτύρων, γνωμοδότηση πραγματογνωμόνων και κλήτευσή τους (άρθρα 47 μέχρι 53) ... 13

Τμήμα 3 Περάτωση της αποδεικτικής διαδικασίας (άρθρο 54) ... 15

Κεφάλαιο 3 Προφορική διαδικασία (άρθρα 55 μέχρι 62) ... 15

Κεφάλαιο 4 Αποφάσεις (άρθρα 63 μέχρι 68) ... 16

Κεφάλειο 5 Δικαστικά έξοδα (άρθρα 69 μέχρι 75) ... 17

Κεφάλαιο 6 Ευεργέτημα πενίας (άρθρο 76) ... 18

Κεφάλαιο 7 Παραίτηση (άρθρα 77 και 78) ... 18

Κεφάλαιο 8 Επιδόσεις (άρθρο 79) ... 18

Κεφάλαιο 9 Προθεσμίες (άρθρα 80 μέχρι 82) ... 19

Τίτλος 3 Ειδικές διαδικασίες

Κεφάλαιο 1 Αναστολή και άλλα προσωρινά μέτρα κατά τη διαδικασία των ασφαλιστικών μέτρων (άρθρα 83 μέχρι 90) ... 19

Κεφάλαιο 2 Παρεμπίπτοντα ζητήματα (άρθρα 91 και 92) ... 21

Κεφάλαιο 3 Παρέμβαση (άρθρο 93) ... 21

Κεφάλαιο 4 Ερήμην αποφάσεις και ανακοπή ερημοδικίας (άρθρο 94) ... 21

Κεφάλαιο 5 Ανάθεση των υποθέσεων στα τμήματα (άρθρα 95 και 96) ... 22

Κεφάλαιο 6 Έκτακτα ένδικα μέσα ... 23

Τμήμα 1 Τριτανακοπή (άρθρο 97) ... 23

Τμήμα 2 Αναθεώρηση (άρθρα 98 μέχρι 100) ... 23

Κεφάλαιο 7 Προσφυγές κατά των αποφάσεων της Επιτροπής Διαιτησίας (άρθρο 101) ... 24

Κεφάλαιο 8 Ερμηνεία των αποφάσεων (άρθρο 102) ... 24

Κεφάλαιο 9 Αιτήσεις περί εκδόσεως προδικαστικών αποφάσεων και άλλες αιτήσεις περί ερμηνείας (άρθρα 103 και 104) ... 24

Κεφάλαιο 10 Ειδικές διαδικασίες των άρθρων 103 μέχρι 105 της συνθήκης ΕΚΑΕ (άρθρα 105 και 106) ... 25

Κεφάλαιο 11 Γνωμοδοτήσεις (άρθρα 107 μέχρι 109) ... 25

Τελικές διατάξεις (άρθρα 110 μέχρι 113) ... 26

Παράρτημα I Απόφαση περί των εορτασίμων ημερών ... 27

Παράρτημα II Απόφαση περί παρεκτάσεως προθεσμιών λόγω αποστάσεως ... 28

ΕΙΣΑΓΩΓΙΚΗ ΔΙΑΤΑΞΗ (Άρθρο 1) Στις διατάξεις του παρόντος Κανονισμού:

Η συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος αναφέρεται ως: "συνθήκη ΕΚΑΧ"-

Το πρωτόκολλο περί του Οργανισμού του Δικαστηρίου της Ευρωπαϊκής Κοινότητος Άνθρακος και Χάλυβος αναφέρεται ως: "Οργανισμός ΕΚΑΧ"-

Η συνθήκη περί ιδρύσεως της Ευρωπαϊκής Οικονομικής Κοινότητος αναφέρεται ως: "συνθήκη ΕΟΚ"-

Το πρωτόκολλο περί του Οργανισμού του Δικαστηρίου της Ευρωπαϊκής Οικονομικής Κοινότητος αναφέρεται ως: "Οργανισμός ΕΟΚ"-

Η συνθήκη περί ιδρύσεως της Ευρωπαϊκής Κοινότητος Ατομικής Ενεργείας (Ευρατόμ) αναφέρεται ως: "συνθήκη ΕΚΑΕ"-

Το πρωτόκολλο περί του Οργανισμού του Δικαστηρίου της Ευρωπαϊκής Κοινότητος Ατομικής Ενεργείας αναφέρεται ως: "Οργανισμός ΕΚΑΕ".

Στον παρόντα Κανονισμό με τον όρο "όργανα" νοούνται τα όργανα των Ευρωπαϊκών Κοινοτήτων, καθώς και η Ευρωπαϊκή Τράπεζα Επενδύσεων.

ΤΙΤΛΟΣ I ΟΡΓΑΝΩΣΗ ΤΟΥ ΔΙΚΑΣΤΗΡΙΟΥ Κεφάλαιο 1 ΔΙΚΑΣΤΕΣ ΚΑΙ ΓΕΝΙΚΟΙ ΕΙΣΑΓΓΕΛΕΙΣ

Άρθρο 2

Η περίοδος της ασκήσεως των καθηκόντων του δικαστή αρχίζει από την ημερομηνία που καθορίζεται στην πράξη διορισμού του. Αν η πράξη διορισμού δεν καθορίζει την ημερομηνία, η περίοδος αρχίζει από την ημερομηνία της πράξεως αυτής.

Άρθρο 3

1. Οι δικαστές, πριν αναλάβουν τα καθήκοντά τους, κατά την πρώτη δημόσια συνεδρίαση του Δικαστηρίου στην οποία παρίστανται μετά το διορισμό τους, δίνουν τον ακόλουθο όρκο:

"Ορκίζομαι να ασκώ τα καθήκοντά μου με πλήρη αμεροληψία και ευσυνειδησία και να μην παραβιάζω το απόρρητο των διασκέψεων."

2. Αμέσως μετά την ορκομωσία οι δικαστές υπογράφουν δήλωση με την οποία αναλαμβάνουν επίσημα να σέβονται, κατά τη διάρκεια της ασκήσεως των καθηκόντων τους και μετά τη λήξη της, τις υποχρεώσεις που απορρέουν από το λειτούργημά τους και, ιδίως, μετά τη λήξη της περιόδου αυτής, τα καθήκοντα της εντιμότητας και της διακριτικότητας, όσον αφορά την αποδοχή ορισμένων θέσεων ή ωφελημάτων.

Άρθρο 4

Όταν το Δικαστήριο καλείται να χρίνει αν ένας δικαστής δεν ανταποκρίνεται πλέον στις απαιτούμενες προϋποθέσεις ή δεν εκπληρώνει πλέον τις υποχρεώσεις που απορρέουν από το λειτούργημα του, ο πρόεδρος καλεί τον δικαστή να εμφανιστεί ενώπιον του Δικαστηρίου εν συμβουλίω για να υποβάλει τις παρατηρήσεις του- ο γραμματεύς δεν παρίσταται στην ακρόαση.

Άρθρο 5

Οι διατάξεις των άρθρων 2, 3 και 4 του παρόντος Κανονισμού εφαρμόζονται και στους γενικούς εισαγγελείς.

Άρθρο 6

Οι δικαστές και οι γενικοί εισαγγελείς κατατάσσονται αδιακρίτως σύμφωνα με την αρχαιότητά τους.

Σε περίπτωση ίδιας αρχαιότητας, η σειρά καθορίζεται από την ηλικία.

Οι απερχόμενοι δικαστές και γενικοί εισαγγελείς που αναδιορίζονται διατηρούν την προηγούμενη σειρά αρχαιότητάς τους.

Κεφάλαιο 2 ΠΡΟΕΔΡΙΑ ΤΟΥ ΔΙΚΑΣΤΗΡΙΟΥ ΚΑΙ ΣΥΓΚΡΟΤΗΣΗ ΤΜΗΜΑΤΩΝ

Άρθρο 7

1. Οι δικαστές εκλέγουν μεταξύ τους τον πρόεδρο του Δικαστηρίου, για τρία χρόνια, αμέσως μετά τη μερική ανανέωση που προβλέπεται στα άρθρα 32 β της συνθήκης ΕΚΑΧ, 167 της συνθήκης ΕΟΚ και 139 της συνθήκης ΕΚΑΕ.

2. Σε περίπτωση λήξεως της θητείας του προέδρου του Δικαστηρίου πριν από την πάροδο του κανονικού χρόνου της, ορίζεται αντικαταστάτης του για την υπόλοιπη περίοδο.

3. Οι εκλογές που προβλέπονται στο παρόν άρθρο διεξάγονται με μυστική ψηφοφορία, εκλέγεται δε ο δικαστής που συγκεντρώνει την απόλυτη πλειοψηφία. Αν κανείς από τους δικαστές δεν συγκεντρώσει την απόλυτη πλειοψηφία, διεξάγεται δεύτερη ψηφοφορία και εκλέγεται ο δικαστής που συγκεντρώνει τις περισσότερες ψήφους. Σε περίπτωση ισοψηφίας, λογίζεται ως εκλεγείς ο πρεσβύτερος.

Άρθρο 8

Ο πρόεδρος διευθύνει τις εργασίες και τις υπηρεσίες του Δικαστηρίου και προεδρεύει των συνεδριάσεων καθώς και των διασκέψεων εν συμβουλίω.

Άρθρο 9

(1) 1. Το Δικαστήριο συγκροτεί τμήματα από τα μέλη του, σύμφωνα με τις διατάξεις των άρθρων 32 δεύτερη παράγραφος της συνθήκης ΕΚΑΧ, 165 δεύτερη παράγραφος της συνθήκης ΕΟΚ και 137 δεύτερη παράγραφος της συνθήκης ΕΚΑΕ, και αποφασίζει για την τοποθέτηση των δικαστών σ' αυτά.

Η σύνθεση των τμημάτων δημοσιεύεται στην Επίσημη Εφημερίδα των Ευρωπαϊκών Κοινοτήτων.

2. Αμέσως μετά την κατάθεση του εισαγωγικού δικογράφου της δίκης, ο πρόεδρος του Δικαστηρίου αναθέτει την υπόθεση σε ένα τμήμα για την ενδεχόμενη διεξαγωγή αποδείξεων και ορίζει ένα δικαστή από τα μέλη του ως εισηγητή.

3. Το Δικαστήριο καθορίζει τα κριτήρια σύνφωνα με τα οποία κατανέμονται καταρχήν οι υποθέσεις μεταξύ των τμημάτων.

4. Οι διατάξεις του παρόντος Κανονισμού εφαρμόζονται αναλόγως και για τη διαδικασία ενώπιον των τμημάτων.

Στις υποθέσεις που έχουν ανατεθεί ή υπαχθεί σε τμήματα, ο πρόεδρος του τμήματος ασκεί τις εξουσίες του προέδρου του Δικαστηρίου.

Άρθρο 10

(1) 1. Το Δικαστήριο ορίζει για ένα έτος τους προέδρους των τμημάτων καθώς και τον πρώτο γενικό εισαγγελέα.

Οι διατάξεις των παραγράφων 2 και 3 του άρθρου 7 εφαρμόζονται αναλόγως.

Οι διορισμοί που γίνονται δυνάμει της παραγράφου αυτής δημοσιεύονται στην Επίσημη Εφημερίδα των Ευρωπαϊκών Κοινοτήτων.

2. Αμέσως μετά τον καθορισμό εισηγητή δικαστή από τον πρόεδρο, ο πρώτος γενικός εισαγγελεύς κατανέμει τις υποθέσεις στους γενικούς εισαγγελείς, λαμβάνει δε τα αναγκαία μέτρα σε περίπτωση απουσίας ή κωλύματος ενός γενικού εισαγγελέως.

Άρθρο 11

Σε περίπτωση απουσίας ή κωλύματος του προέδρου του Δικαστηρίου ή χηρείας της θέσεώς του, καθήκοντα προέδρου ασκεί ένας από τους προέδρους των τμημάτων, σύμφωνα με τη τάξη που καθιερώνεται στο άρθρο 6 του παρόντος Κανονισμού.

Σε περίπτωση ταυτόχρονου κωλύματος του προέδρου του Δικαστηρίου και των προέδρων των τμημάτων ή ταυτόχρονης χηρείας των θέσεών τους, καθήκοντα προέδρου ασκεί ένας από τους υπόλοιπους δικαστές, σύμφωνα με την τάξη που καθιερώνεται στο άρθρο 6 του παρόντος Κανονισμού.

Κεφάλαιο 3 ΓΡΑΜΜΑΤΕΙΑ Τμήμα I - Γραμματεύς και βοηθοί γραμματείς

Άρθρο 12

1. Το Δικαστήριο διορίζει το γραμματέα. Δύο εβδομάδες πριν από την καθορισμένη ημερομηνία για το διορισμό, ο πρόεδρος ενημερώνει τα μέλη του Δικαστηρίου για τις υποψηφιότητες που έχουν υποβληθεί.

2. Οι υποψηφιότητες συνοδεύονται από πλήρη στοιχεία σχετικά με την ηλικία, την ιθαγένεια, τους πανεπιστημιακούς τίτλους, τη γλωσσομάθεια, τις παρούσες και προηγούμενες ασχολίες των υποψηφίων, καθώς και την τυχόν δικαστική και διεθνή πείρα τους.

3. Ο διορισμός γίνεται σύμφωνα με τη διαδικασία που προβλέπεται στην παράγραφο 3 του άρθρου 7 του παρόντος Κανονισμού.

4. Ο γραμματεύς διορίζεται για εξαετή περίοδο, επιτρέπεται δε ο αναδιορισμός του.

5. Οι διατάξεις του άρθρου 3 του παρόντος Κανονισμού εφαρμόζονται αναλόγως και στο γραμματέα.

6. Ο γραμματεύς δεν μπορεί να απαλλαγεί από τα καθήκοντά του, παρά μόνον αν δεν ανταποκρίνεται πλέον στις απαιτούμενες προϋποθέοεις ή δεν εκπληρώνει πλέον τις υποχρεώσεις που απορρέουν από τη θέση του. Το Δικαστήριο αποφασίζει, αφού παράσχει στο γραμματέα τη δυνατότητα να υποβάλει τις παρατηρήσεις του.

7. Αν ο γραμματεύς παύσει να ασκεί τα καθήκοντά του πριν από τη λήξη της θητείας του, το Δικαστήριο διορίζει γραμματέα για εξαετή περίοδο.

Άρθρο 13

Το Δικαστήριο μπορεί να διορίσει, σύμφωνα με τη διαδικασία που προβλέπεται για το γραμματέα, έναν ή περισσότερους βοηθούς γραμματείς επιφορτισμένους να βοηθούν το γραμματέα, και να τον αναπληρώνουν μέσα στα όρια που καθορίζουν οι οδηγίες προς το γραμματέα, κατά το άρθρο 15 του παρόντος Κανονισμού.

Άρθρο 14

Σε περίπτωση απουσίας ή κωλύματος του γραμματέως και των βοηθών γραμματέων ή σε περίπτωση ταυτόχρονης χηρείας των θέσεών τους, ο πρόεδρος ορίζει τον υπάλληλο που προσωρινά θα ασκεί τα καθήκοντα του γραμματέως.

Άρθρο 15

Οι οδηγίες προς το γραμματέα θεσπίζονται από το Δικαστήριο κατόπιν προτάσεως του προέδρου.

Άρθρο 16

(1) 1. Στη γραμματεία τηρείται, με ευθύνη του γραμματέως, πρωτόκολλο που μονογραφείται από τον πρόεδρο και στο οποίο εγγράφονται κατά συνέχεια και κατά τη σειρά της καταθέσεώς τους όλα τα διαδικαστικά έγγραφα και τα στοιχεία που προσκομίζονται για την υποστήριξή τους.

2. Σημείωση περί της εγγραφής στο πρωτόκολλο γίνεται από το γραμματέα στα πρωτότυπα και, κατόπιν αιτήσεως των διαδίκων, στα αντίγραφα που προσκομίζονται προς τούτο.

3. Οι εγγραφές στο πρωτόκολλο και οι σημειώσεις που προβλέπονται στην προηγούμενη παράγραφο συνιστούν δημόσια έγγραφα.

4. Οι κανόνες τηρήσεως του πρωτοκόλλου καθορίζονται με τις οδηγίες προς το γραμματέα κατά το άρθρο 15 του παρόντος κανονισμού.

5. Ο ενδιαφερόμενος μπορεί να συμβουλεύεται το πρωτόκολλο στη γραμματεία και να λαμβάνει αντίγραφα ή αποσπάσματα σύμφωνα με τον κανονισμό τελών της γραμματείας, που θεσπίζεται από το Δικαστήριο κατόπιν προτάσεως του γραμματέως.

Στους διαδίκους μπορεί επίσης, σύμφωνα με τον κανονισμό τελών της γραμματείας, να χορηγούνται αντίγραφα των διαδικαστικών εγγράφων, καθώς και κεκυρωμένα αντίγραφα των διατάξεων και αποφάσεων.

6. Στην Επίσημη Εφημερίδα των Ευρωπαϊκών Κοινοτήτων δημοσιεύεται ανακοίνωση που περιέχει την ημερομηνία εγγραφής του εισαγωγικού δικογράφου της δίκης, το οναματεπώνυμο και την κατοικία των διαδίκων, το αντικείμενο της διαφοράς και τα αιτήματα του δικογράφου, καθώς και μνεία των ισχυρισμών και των ουσιωδών επιχειρημάτων των οποίων γίνεται επίκληση.

7. Όταν το Συμβούλιο ή η Επιτροπή δεν είναι διάδικοι σε μια υπόθεση, το Δικαστήριο τους διαβιβάζει αντίγραφο του εισαγωγικού δικογράφου της δίκης και του υπομνήματος αντικρούσεως του καθ' ου, όχι όμως και τα συνημμένα σ' αυτά, για να τους παράσχει τη δυνατότητα να εκτιμήσουν κατά πόσο γίνεται επίκληση του ανεφάρμοστου μιας πράξεως, κατά την έννοια της τρίτης παραγράφου του άρθρου 36 της συνθήκης ΕΚΑΧ, του άρθρου 184 της συνθήκης ΕΟΚ ή του άρθρου 156 της συνθήκης ΕΚΑΕ.

Άρθρο 17

1. Ο γραμματεύς έχει, υπό την εποπτεία του προέδρου, την ευθύνη της παραλαβής, διαβιβάσεως και φυλάξεως όλων των εγγράφων, καθώς και των επιδόσεων που συνεπάγεται η εφαρμογή του παρόντος Κανονισμού.

2. Ο γραμματεύς επικουρεί το Δικαστήριο, τα τμήματα, τον πρόεδρο και τους δικαστές κατά την άσκηση των καθηκόντων τους.

Άρθρο 18

Ο γραμματεύς έχει τη φύλαξη των σφραγίδων, είναι υπεύθυνος για τα αρχεία και επιμελείται των δημοσιεύσεων του Δικαστηρίου.

Άρθρο 19

Υπό την επιφύλαξη των διατάξεων των άρθρων 4 και 27 του παρόντος Κανονισμού, ο γραμματεύς παρίσταται στις συνεδριάσεις του Δικαστηρίου και των τμημάτων.

Τμήμα 2 - Υπηρεσίες του Δικαστηρίου

Άρθρο 20

1. Οι μόνιμοι και οι λοιποί υπάλληλοι του Δικαστηρίου διορίζονται σύμφωνα με τους όρους που προβλέπονται στον Κανονισμό υπηρεσιακής καταστάσεως του προσωπικού.

2. Πριν αναλάβουν τα καθήκοντά τους οι μόνιμοι υπάλληλοι δίνουν ενώπιον του προέδρου, παρουσία του γραμματέως, τον ακόλουθο όρκο:

"Ορκίζομαι να ασκώ με πίστη, εχεμύθεια και ευσυνειδησία τα καθήκοντα που μου έχουν ανατεθεί από το Δικαστήριο των Ευρωπαϊκών Κοινοτήτων."

Άρθρο 21

Κατόπιν προτάσεως του γραμματέως, το Δικαστήριο θεσπίζει ή τροποποιεί τον οργανισμό των υπηρεσιών του.

Άρθρο 22

Το Δικαστήριο συγκροτεί μεταφραστική υπηρεσία από ειδικούς που διαθέτουν κατάλληλη νομική κατάρτιση και ευρεία γνώση περισσοτέρων της μιας επισήμων γλωσσών του Δικαστηρίου.

Άρθρο 23

Ο γραμματεύς, υπό την εποπτεία του προέδρου, με τη συνδρομή ανώτερου διοικητικού υπαλλήλου, μεριμνά για τη διοίκηση των υπηρεσιών του Δικαστηρίου, την οικονομική του διαχείρηση και τη λογιστική του υπηρεσία.

Κεφάλαιο 4 ΒΟΗΘΟΙ ΕΙΣΗΓΗΤΕΣ

Άρθρο 24

1. Σε περίπτωση που το Δικαστήριο κρίνει αναγκαίο ότι, για τη μελέτη και απόδειξη των ενώπιόν του υποθέσεων, χρειάζονται βοηθοί εισηγητές, προτείνει το διορισμό τους σύμφωνα με τα άρθρα 16 του Οργανισμού ΕΚΑΧ και 12 των Οργανισμών ΕΟΚ και ΕΚΑΕ.

2. Οι βοηθοί εισηγητές οφείλουν ιδίως να επικουρούν τον πρόεδρο κατά τη διαδικασία λήψεως ασφαλιστικών μέτρων και τους εισηγητές δικαστές στο έργο τους.

3. Οι βοηθοί εισηγητές κατά την ενάσκηση των καθηκόντων τους υπάγονται, κατά περίπτωση, στον πρόεδρο του Δικαστηρίου, στον πρόεδρο ενός των τμημάτων ή σε εισηγητή δικαστή.

4. Οι βοηθοί εισηγητές, πριν αναλάβουν τα καθήκοντά τους, δίνουν ενώπιον του Δικαστηρίου τον όρκο που προβλέπεται στο άρθρο 3 του παρόντος Κανονισμού.

Κεφάλαιο 5 ΛΕΙΤΟΥΡΓΙΑ ΤΟΥ ΔΙΚΑΣΤΗΡΙΟΥ

Άρθρο 25

1. Ο πρόεδρος καθορίζει τις ημερομηνίες και ώρες των συνεδριάσεων του Δικαστηρίου.

2. Οι πρόεδροι των τμημάτων καθορίζουν τις ημερομηνίες και ώρες των συνεδριάσεων των τμημάτων τους.

3. Το Δικαστήριο και τα τμήματα μπορούν, για μια ή περισσότερες συγκεκριμένες συνεδριάσεις, να επιλέξουν τόπο συνεδριάσεως εκτός της έδρας του Δικαστηρίου.

Άρθρο 26

(1) 1. Αν λόγω απουσίας ή κωλύματος προκύπτει άρτιος αριθμός δικαστών, απέχει των διασκέψεων ο νεώτερος, κατά την έννοια του άρθρου 6 του παρόντος Κανονισμού.

2. Αν μετά τη σύγκληση του Δικαστηρίου διαπιστωθεί ότι δεν επιτυγχάνεται απαρτία επτά δικαστών, ο πρόεδρος αναβάλλει τη συνεδρίαση μέχρις ότου επιτευχθεί απαρτία.

3. Αν σ' ένα από τα τμήματα δεν επιτυγχάνεται απαρτία τριών δικαστών, ο πρόεδρος του τμήματος αυτού ενημερώνει σχετικά τον πρόεδρο του Δικαστηρίου, που ορίζει άλλο δικαστή για τη συμπλήρωση του τμήματος.

Άρθρο 27

1. Οι διασκέψεις του Δικαστηρίου και των τμημάτων γίνονται εν συμβουλίω.

2. Στη διάσκεψη λαμβάνουν μέρος μόνον οι δικαστές που μετείχαν στην προφορική διαδικασία και ενδεχομένως ο βοηθός εισηγητής στον οποίο είχε ανατεθεί η μελέτη της υποθέσεως.

3. Κάθε δικαστής που συμμετέχει στη διάσκεψη εκφράζει την αιτιολογημένη γνώμη του.

4. Κατόπιν αιτήσεως ενός δικαστή, κάθε ζήτημα διατυπώνεται στη γλώσσα της επιλογής του και ανακοινώνεται εγγράφως στο Δικαστήριο ή στο τμήμα πριν τεθεί σε ψηφοφορία.

5. Η γνώμη στην οποία καταλήγει μετά την τελική συζήτηση η πλειοψηφία των δικαστών αποτελεί την κρίση του Δικαστηρίου. Η ψηφοφορία διεξάγεται κατά σειρά αντίστροφη από εκείνη που καθορίζεται στο άρθρο 6 του παρόντος Κανονισμού.

6. Σε περίπτωση διαφωνίας ως προς το αντικείμενο, τη διατύπωση και τη σειρά θέσεως των ζητημάτων ή την ερμηνεία της ψηφοφορίας, αποφασίζει το Δικαστήριο ή το τμήμα.

7. Όταν οι διασκέψεις του Δικαστηρίου αναφέρονται σε διοικητικά θέματα, μετέχουν με δικαίωμα ψήφου και οι γενικοί εισαγγελείς. Ο γραμματεύς παρίσταται, εκτός αν το Δικαστήριο αποφασίσει αντιθέτως.

8. Όταν το Δικαστήριο συνεδριάζει χωρίς την παρουσία του γραμματέως, αναθέτει στο νεώτερο δικαστή, κατά την έννοια του άρθρου 6 του παρόντος Κανονισμού, αν κριθεί αναγκαίο, τη σύνταξη πρακτικών που υπογράφονται από τον πρόεδρο και τον εν λόγω δικαστή.

Άρθρο 28

1. Εκτός ειδικής αποφάσεως του Δικαστηρίου, οι δικαστικές διακοπές καθορίζονται ως εξής:

- από τις 18 Δεκεμβρίου μέχρι τις 10 Ιανουαρίου,

- από την Κυριακή πριν από το Πάσχα μέχρι τη δεύτερη Κυριακή μετά το Πάσχα,

- από τις 15 Ιουλίου μέχρι τις 15 Σεπτεμβρίου.

Κατά τις δικαστικές διακοπές η προεδρία ασκείται στην έδρα του Δικαστηρίου είτε από τον πρόεδρο, που διατηρεί επαφή με το γραμματέα, είτε από έναν πρόεδρο τμήματος ή άλλο δικαστή, που ορίζεται από τον πρόεδρο ως αντικαταστάτης του.

2. Κατά τη διάρκεια των δικαστικών διακοπών, ο πρόεδρος μπορεί, σε επείγουσες περιπτώσεις, να καλεί τους δικαστές και γενικούς εισαγγελείς.

3. Το Δικαστήριο τηρεί τις κατά νόμο εορτάσιμες ημέρες του τόπου της έδρας του.

4. Το Δικαστήριο μπορεί για εύλογη αιτία να χορηγεί άδεια στους δικαστές και γενικούς εισαγγελείς.

Κεφάλαιο 6 ΓΛΩΣΣΑ ΤΗΣ ΔΙΑΔΙΚΑΣΙΑΣ

Άρθρο 29

(1) (2) 1. Οι γλώσσες της διαδικασίας είναι η αγγλική, η γαλλική, η γερμανική, η δανική, η ελληνική, η ιρλανδική, η ιταλική και η ολλανδική.

2. Η γλώσσα της διαδικασίας επιλέγεται από τον προσφεύγοντα υπό τη επιφύλαξη των κατωτέρω διατάξεων:

α) αν ο καθ' ου είναι Κράτος μέλος ή φυσικό ή νομικό πρόσωπο που έχει την ιθαγένεια Κράτους μέλους, γλώσσα της διαδικασίας είναι η επίσημη γλώσσα του κράτους αυτού- σε περίπτωση υπάρξεως περισσοτέρων επισήμων γλωσσών, ο προσφεύγων έχει ευχέρεια επιλογής μεταξύ αυτών-

β) κατόπιν κοινής αιτήσεως των μερών, το Δικαστήριο μπορεί να επιτρέψει, για το σύνολο της διαδικασίας ή για μέρος αυτής, τη χρήση μιας άλλης από τις γλώσσες που αναφέρονται στην παράγραφο 1 του παρόντος άρθρου-

γ) κατόπιν αιτήσεως ενός διαδίκου και μετά από ακρόαση του αντιδίκου και του γενικού εισαγγελέως, το Δικαστήριο μπορεί, κατά παρέκκλιση των διατάξεων των περιπτώσεων α) και β), να επιτρέψει τη χρήση ολικώς ή μερικώς μιας άλλης από τις γλώσσες που αναφέρονται στην παράγραφο 1 του παρόντος άρθρου ως γλώσσας διαδικασίας- η αίτηση αυτή δεν επιτρέπεται να υποβληθεί από όργανο των Ευρωπαϊκών Κοινοτήτων.

Στις περιπτώσεις του άρθρου 103 του παρόντος Κανονισμού, γλώσσα της διαδικασίας είναι η γλώσσα του εθνικού δικαιοδοτικού οργάνου που απευθύνεται στο Δικαστήριο.

3. Η γλώσσα της διαδικασίας χρησιμοποιείται ιδίως στα υπομνήματα και τις προφορικές αναπτύξεις των διαδίκων στα συνημμένα στοιχεία και έγγραφα, καθώς και στα πρακτικά και στις αποφάσεις του Δικαστηρίου.

Κάθε προσκομιζόμενο ή συναπτόμενο στοιχείο ή έγγραφο που έχει συνταχθεί σε άλλη γλώσσα πρέπει να συνοδεύεται από μετάφραση στη γλώσσα της διαδικασίας.

Σε περίπτωση όμως μακροσκελών στοιχείων και εγγράφων μπορούν να προσκομίζονται μεταφράσεις αποσπασμάτων. Πάντως το Δικαστήριο ή το τμήμα μπορεί οποτεδήποτε να ζητήσει είτε αυτεπαγγέλτως είτε κατόπιν αιτήσεως των διαδίκων εκτενέστερη ή πλήρη μετάφραση.

Κατά παρέκκλιση των ανωτέρω διατάξεων, τα Κράτη μέλη επιτρέπεται να χρησιμοποιούν την επίσημη γλώσσα τους, όταν παρεμβαίνουν σε διαφορά εκκρεμή ενώπιον του Δικαστηρίου ή όταν συμμετέχουν στις προδικαστικές διαδικασίες που αναφέρονται στο άρθρο 103. Η διάταξη αυτή εφαρμόζεται τόσο στα έγγραφα όσο και στις προφορικές δηλώσεις. Σε κάθε περίπτωση η μετάφραση στη γλώσσα της διαδικασίας γίνεται επιμελεία του γραμματέως.

4. Εφόσον οι μάρτυρες ή πραγματογνώμονες δηλώσουν ότι δε μπορούν να εκφραστούν επαρκώς σε μία από τις γλώσσες που αναφέρονται στη παράγραφο 1 του παρόντος άρθρου, το Δικαστήριο ή το τμήμα τους επιτρέπει να διατυπώσουν τις καταθέσεις τους σε άλλη γλώσσα. Ο γραμματεύς φροντίζει για τη μετάφραση στη γλώσσα της διαδικασίας.

5. Είναι δυνατή η χρήση, εκτός από τη γλώσσα της διαδικασίας, μιας από τις γλώσσες που αναφέρονται στην παράγραφο 1 του παρόνος άρθρου, από τον πρόεδρο του Δικαστηρίου και τους προέδρους των τμημάτων για τη διεύθυνση της συζητήσεως, από τον εισηγητή δικαστή για την προκαταρκτική και την επ'ακροατηρίου έκθεση, από τους δικαστές και τους γενικούς εισαγγελείς όταν θέτουν ερωτήματα και από τους τελευταίους για τις προτάσεις τους. Ο γραμματεύς γροντίζει για τη μετάφραση στη γλώσσα της διαδικασίας.

Άρθρο 30

1. Κατόπιν αιτήσεως ενός δικαστή, του γενικού εισαγγελέως ή ενός των διαδίκων, ο γραμματεύς φροντίζει για τη μετάφραση στις γλώσσες της επιλογής τους, από τις αναφερόμενες στην παράγραφο 1 του άρθρου 29, των προφορικώς ή εγγράφως αναπτυχθέντων κατά τη διάρκεια της διαδικασίας ενώπιον του Δικαστηρίου ή τμήματος.

2. Οι δημοσιεύσεις του Δικαστηρίου γίνονται στις γλώσσες που αναφέρονται στο άρθρο 1 του Κανονισμού αριθ. 1 του Συμβουλίου.

Άρθρο 31

(1) Τα κείμενα που συντάσσονται στη γλώσσα της διαδικασίας ή, κατά περίπτωση, σε άλλη γλώσσα, δυνάμει του άρθρου 29 του παρόντος Κανονισμού, είναι αυθεντικά.

Κεφάλαιο 7 ΔΙΚΑΙΩΜΑΤΑ ΚΑΙ ΥΠΟΧΡΕΩΣΕΙΣ ΤΩΝ ΕΚΠΡΟΣΩΠΩΝ, ΣΥΜΒΟΥΛΩΝ ΚΑΙ ΔΙΚΗΓΟΡΩΝ

Άρθρο 32

1. Οι εκπρόσωποι κράτους, ή οργάνου, καθώς και οι σύμβουλοι και δικηγόροι που εμφανίζονται ενώπιον του Δικαστηρίου ή ενώπιον δικαστικής αρχής που ενεργεί κατόπιν σχετικής εντολής του, απολαύουν ασυλίας για όσα ανέπτυξαν προφορικώς ή εγγράφως, σχετικά με την υπόθεση ή τους διαδίκους.

2. Οι εκπρόσωποι, σύμβουλοι και δικηγόροι απολαύουν επίσης των εξής προνομίων και διευκολύνσεων:

α) όλα τα σχετικά με τη διαδικασία έγγραφα δεν υπόκεινται σε έρευνα και κατάσχεση-

σε περίπτωση αμφισβητήσεως, τα τελωνειακά ή αστυνομικά όργανα μπορούν να σφραγίζουν τα εν λόγω έγγραφα, τα οποία διαβιβάζονται αμέσως στο Δικαστήριο για εξακρίβωση, παρουσία του γραμματέως και του ενδιαφερομένου-

β) στους εκπροσώπους, συμβούλους και δικηγόρους χορηγείται το συνάλλαγμα που είναι απαραίτητο για την εκπλήρωση των καθηκόντων τους-

γ) οι εκπρόσωποι, σύμβουλοι και δικηγόροι δεν υπόκεινται σε περιορισμούς στις μετακινήσεις τους, κατά το μέτρο που είναι αναγκαίο για την εκπλήρωση των καθηκόντων τους.

Άρθρο 33

Για να τύχουν των προνομίων, ασυλιών και διευκολύνσεων που αναφέρονται στο προηγούμενο άρθρο αποδεικνύουν προηγουμένως την ιδιότητά τους:

α) οι εκπρόσωποι, με επίσημο έγγραφο που εκδίδεται από το κράτος ή το όργανο που εκπροσωπούν. Αντίγραφο του εγγράφου αυτού κοινοποιείται αμέσως στο γραμματέα από το κράτος ή το όργανο-

β) οι σύμβουλοι και δικηγόροι, με αποδεικτικό νομιμοποιήσεως που υπογράφεται από το γραμματέα. Η ισχύς του περιορίζεται σε συγκεκριμένο χρονικό διάστημα, το οποίο μπορεί να παρατείνεται ή συντέμνεται ανάλογα με τη διάρκεια της διαδικασίας.

Άρθρο 34

Τα προνόμια, οι ασυλίες και οι διευκολύνσεις που αναφέρονται στο άρθρο 32 του παρόντος Κανονισμού χορηγούνται αποκλειστικά για την απρόσκοπτη διεξαγωγή της δίκης.

Το Δικαστήριο μπορεί να αίρει την ασυλία, όταν εκτιμά ότι η άρση αυτή δεν παραβλάπτει την απρόσκοπτη διεξαγωγή της δίκης.

Άρθρο 35

1. Ο σύμβουλος ή ο δικηγόρος, του οποίου η συμπεριφορά ενώπιον του Δικαστηρίου, τμήματος ή δικαστικού λειτουργού είναι ασυμβίβαστη προς το κύρος του Δικαστηρίου, ή ο οποίος κάνει χρήση των δικαιωμάτων που απορρέουν από το λειτούργημά του για σκοπούς άλλους από εκείνους για τους οποίους του παρασχέθηκαν, είναι δυνατό να αποκλειστεί οποτεδήποτε από τη διαδικασία με διάταξη του Δικαστηρίου ή του τμήματος, αφού ακουστεί ο γενικός εισαγγελεύς και δοθεί στον ενδιαφερόμενο η δυνατότητα να αμυνθεί.

Η διάταξη αυτή είναι αμέσως εκτελεστή.

2. Σε περίπτωση αποκλεισμού συμβούλου ή δικηγόρου η πρόοδος της δίκης αναστέλλεται με την εκπνοή της προθεσμίας που τάσσει ο πρόεδρος, προκειμένου ο ενδιαφερόμενος διάδικος να διορίσει άλλο σύμβουλο ή δικηγόρο.

3. Οι αποφάσεις που λαμβάνονται σε εκτέλεση των διατάξεων του παρόντος άρθρου μπορούν να ανακληθούν.

Άρθρο 36

Οι διατάξεις του παρόντος κεφαλαίου εφαρμόζονται και στους καθηγητές που απολαύουν του δικαιώματος παραστάσεως ενώπιον του Δικαστηρίου, σύμφωνα με τα άρθρα 20 του Οργανισμού ΕΚΑΧ και 17 των Οργανισμών ΕΟΚ και ΕΚΑΕ.

ΤΙΤΛΟΣ 2 ΔΙΑΔΙΚΑΣΙΑ Κεφάλαιο 1 ΕΓΓΡΑΦΗ ΔΙΑΔΙΚΑΣΙΑ

Άρθρο 37

(1) 1. Το πρωτότυπο κάθε διαδικαστικού έγγραφου πρέπει να υπογράφεται από τον εκπρόσωπο ή το δικηγόρο του διαδίκου.

Το πρωτότυπο, συνοδευόμενο από όλα τα συνημμένα που αναφέρονται σ' αυτό, κατατίθεται με πέντε αντίγραφα για το Δικαστήριο και ισάριθμα με τους διαδίκους αντίγραφα. Τα αντίγραφα επικυρώνονται από το διάδικο που τα καταθέτει.

2. Τα όργανα προσκομίζουν επίσης, στις προθεσμίες που τάσσει το Δικαστήριο, μεταφράσεις κάθε διαδικαστικού εγγράφου στις άλλες γλώσσες που αναφέρονται στο άρθρο 1 του κανονισμού αριθ. 1 του Συμβουλίου. Το τελευταίο εδάφιο της προηγουμένης παραγράφου εφαρμόζεται αναλόγως.

3. Κάθε διαδικαστικό έγγραφο είναι χρονολογημένο. Για τον υπολογισμό των δικονομικών προθεσμιών λαμβάνεται υπόψη αποκλειστικά και μόνο η ημερομηνία καταθέσεως στη γραμματεία.

4. Σε κάθε διαδικαστικό έγγραφο επισυνάπτεται φάκελος που περιέχει τα στοιχεία και έγγραφα των οποίων γίνεται επίκληση και που συνοδεύεται από κατάσταση των στοιχείων και εγγράφων αυτών.

5. Αν, λόγω του όγκου ενός στοιχείου ή εγγράφου, στο διαδικαστικό έγγραφο επισυνάπτονται μόνον αποσπάσματα, κατατίθεται στη γραμματεία το στοιχείο ή έγγραφο αυτούσιο ή πλήρες αντίγραφό του.

Άρθρο 38

1. Το δικόγραφο της προσφυγής που αναφέρεται στα άρθρα 22 του Οργανισμού ΕΚΑΧ και 19 των Οργανισμών ΕΟΚ και ΕΚΑΕ περιέχει:

α) το ονοματεπώνυμο και την κατοικία του προσφεύγοντος-

β) προσδιορισμό του καθ' ου-

γ) το αντικείμενο της διαφοράς και συνοπτική έκθεση των ισχυρισμών των οποίων γίνεται επίκληση-

δ) τα αιτήματα του προσφεύγοντος-

ε) ενδεχομένως, τα προτεινόμενα αποδεκτικά μέσα.

2. Για τους σκοπούς της διαδικασίας το δικόγραφο της προσφυγής περιέχει προσδιορισμό τόπου επιδόσεων στην έδρα του Δικαστηρίου. Αναφέρει επίσης το όνομα του αντικλήτου.

3. Ο πληρεξούσιος δικηγόρος οφείλει να καταθέσει στη γραμματεία αποδεικτικό νομιμοποιήσεώς του που βεβαιώνει ότι είναι εγγεγραμμένος σε δικηγορικό σύλλογο Κράτους μέλους.

4. Το δικόγραφο της προσφυγής συνοδεύεται, όπου χρειάζεται, από τα στοιχεία που αναφέρονται στα άρθρα 22 δεύτερη παράγραφος του Οργανισμού ΕΚΑΧ και 19 δεύτερη παράγραφος των Οργανισμών ΕΟΚ και ΕΚΑΕ.

5. Αν ο προσφεύγων είναι νομικό πρόσωπο ιδιωτικού δικαίου, επισυνάπτει στο δικόγραφο της προσφυγής του:

α) το καταστατικό του-

β) αποδεικτικό ότι η εντολή προς το δικηγόρο δόθηκε προσηκόντως από εκπρόσωπό του εξουσιοδοτημένο προς τούτο.

6. Οι προσφυγές που ασκούνται δυνάμει των άρθρων 42 και 89 της συνθήκης ΕΚΑΧ, 181 και 182 της συνθήκης ΕΟΚ και 153 και 154 της συνθήκης ΕΚΑΕ συνοδεύονται, κατά περίπτωση, από αντίγραφο της ρήτρας διαιτησίας, η οποία περιέχεται στη σύμβαση δημοσίου ή ιδιωτικού δικαίου που έχει καταρτιστεί από τις Κοινότητες ή για λογαριασμό τους, ή από αντίγραφο της συμφωνίας περί διαιτησίας μεταξύ των ενδιαφερομένων Κρατών μελών.

7. Αν το δικόγραφο της προσφυγής δεν είναι σύμφωνο με τους όρους που απαριθμούνται στις παραγράφους 2 έως 6 του παρόντος άρθρου, ο γραμματεύς τάσσει στον προσφεύγοντα εύλογη προθεσμία για την τακτοποίηση του δικογράφου της προσφυγής ή για την προσκόμιση των στοιχείων που αναφέρονται ανωτέρω. Εφόσον μέσα στην καθορισμένη προθεσμία δε γίνει η τακτοποίηση ή δεν προσκομιστούν τα στοιχεία, το Δικαστήριο κρίνει, αφού ακούσει το γενικό εισαγγελέα, αν η μη τήρηση αυτών των όρων συνεπάγεται το απαράδεκτο της προσφυγής.

Άρθρο 39

Το δικόγραφο της προσφυγής επιδίδεται στον καθ' ού. Στην περίπτωση της παραγράφου 7 του προηγουμένου άρθρου, η επίδοση γίνεται μετά την τακτοποίηση ή μόλις το Δικαστήριο κρίνει την προσφυγή παραδεκτή εν όψει των τυπικών προϋποθέσεων που απαριθμούνται στο προηγούμενο άρθρο.

Άρθρο 40

1. Εντός μηνός από την επίδοση του δικογράφου της προσφυγής, ο καθ' ου καταθέτει υπόμνημα αντικρούσεως. Το υπόμνημα αυτό περιέχει:

α) το ονοματεπώνυμο και την κατοικία του καθ' ου-

β) τα προβαλλόμενα πραγματικά και νομικά επιχειρήματα-

γ) τα αιτήματα του καθ' ου-

δ) τα προτεινόμενα αποδεικτικά μέσα.

Οι διατάξεις των παραγράφων 2 έως 5 του άρθρου 38 του παρόντος κανονισμού εφαρμόζονται αναλόγως.

2. Η προθεσμία που προβλέπεται στην προηγούμενη παράγραφο μπορεί να παραταθεί από τον πρόεδρο κατόπιν αιτιολογημένης αιτήσεως του καθ' ου.

Άρθρο 41

1. Η προσφυγή και το υπόμνημα αντικρούσεως του καθ' ου μπορούν να συμπληρωθούν από απάντηση του προσφεύγοντος και από ανταπάντηση του καθ' ου.

2. Ο πρόεδρος τάσσει τις προθεσμίες προσκομίσεως των διαδικαστικών αυτών εγγράφων.

Άρθρο 42

1. Οι διάδικοι μπορούν προς υποστήριξη της επιχειρηματολογίας τους να προτείνουν με την απάντηση και την ανταπάντηση αποδεικτικά μέσα. Η καθυστερημένη πρόταση των αποδεικτικών μέσων αιτιολογείται.

2. Κατά τη διάρκεια της δίκης απαγορεύεται η προβολή νέων ισχυρισμών, εκτός αν στηρίζονται σε νομικά και πραγματικά στοιχεία που ανέκυψαν κατά την έγγραφη διαδικασία.

Αν κατά τη διάρκεια της έγγραφης διαδικασίας προβάλει ο διάδικος ένα νέο ισχυρισμό, ο πρόεδρος μπορεί, μετά την εκπνοή των συνήθων δικονομικών προθεσμιών, βάσει εκθέσεως του εισηγητή δικαστή και αφού ακουστεί ο γενικός εισαγγελεύς, να χορηγήσει στον αντίδικο προθεσμία για να απαντήσει.

Το Δικαστήριο επιφυλάσσει την κρίση του για το παραδεκτό του ισχυρισμού στην οριστική του απόφαση.

Άρθρο 43

Το Δικαστήριο, αφού ακούσει τους διαδίκους και το γενικό εισαγγελέα, μπορεί οποτεδήποτε να διατάξει τη συνεκδίκαση, λόγω συναφείας, περισσότερων εκκρεμών υποθέσεων που αφορούν το ίδιο αντικείμενο, προς διευκόλυνση της έγγραφης ή προφορικής διαδικασίας ή προς έκδοση κοινής αποφάσεως που τερματίζει τη δίκη. Μπορεί πάντως να διατάξει εκ νέου το χωρισμό.

Άρθρο 44

(1) Μετά την κατάθεση της ανταπαντήσεως που προβλέπει η παράγραφος 1 του άρθρου 41 του παρόντος Κανονισμού, ο πρόεδρος καθορίζει την ημερομηνία κατά την οποία ο εισηγητής δικαστής πρέπει να υποβάλει στο Δικαστήριο την προκαταρκτική του έκθεση. Στην έκθεση αυτή διατυπώνεται πρόταση περί του αν η υπόθεση απαιτεί τη διεξαγωγή αποδείξεων ή άλλες προπαρασκευαστικές ενέργειες, καθώς και αν η υπόθεση πρέπει ενδεχομένως να παραπεμφθεί στο τμήμα που έχει οριστεί σύμφωνα με την παράγραφο 2 του άρθρου 9.

Το Δικαστήριο, αφού ακούσει το γενικό εισαγγελέα, αποφασίζει επί των προτάσεων του εισηγητή δικαστή.

Η ίδια διαδικασία εφαρμόζεται:

α) αν η απάντηση ή η ανταπάντηση δεν κατατεθεί πριν από την εκπνοή της προθεσμίας της παραγράφου 2 του άρθρου 41 του παρόντος Κανονισμού-

β) αν ο ενδιαφερόμενος διάδικος δηλώσει ότι παραιτείται από το δικαίωμα να υποβάλει απάντηση ή ανταπάντηση.

2. Αν το Δικαστήριο αποφασίσει τη διεξαγωγή αποδείξεων και δεν προβεί το ίδιο στη διεξαγωγή της, την αναθέτει στο τμήμα.

Άν το Δικαστήριο αποφασίσει να προχωρήσει στην προφορική διαδικασία χωρίς διεξαγωγή αποδείξεων, ο πρόεδρος ορίζει την ημερομηνία ενάρξεώς της.

Κεφάλαιο 2 ΑΠΟΔΕΙΞΗ Τμήμα 1 - Αποδεικτικά μέσα

Άρθρο 45

1. Το Δικαστήριο, αφού ακούσει το γενικό εισαγγελέα, εκδίδει διάταξη που καθορίζει τα αποδεικτικά μέσα και τα θέματα αποδείξεως. Η διάταξη αυτή επιδίδεται στους διαδίκους.

2. Υπό την επιφύλαξη των διατάξεων των άρθρων 24 και 25 του Οργανισμού ΕΚΑΧ, 21 και 22 του Οργανισμού ΕΟΚ και 22 και 23 του Οργανισμού ΕΚΑΕ, στα αποδεικτικά μέσα περιλαμβάνονται:

α) η αυτοπρόσωπη εμφάνιση των διαδίκων-

β) η αίτηση παροχής πληροφοριών και η προσκόμιση εγγράφων-

γ) η εξέταση μαρτύρων-

δ) η πραγματογνωμοσύνη-

ε) η αυτοψία.

3. Το Δικαστήριο προβαίνει στη διεξαγωγή των αποδείξεων που διατάσσει ή την αναθέτει στον εισηγητή δικαστή.

Ο γενικός εισαγγελεύς μετέχει στη διεξαγωγή των αποδείξεων.

4. Ανταπόδειξη και περαιτέρω επίκληση αποδεικτικών μέσων είναι δυνατή.

Άρθρο 46

1. Το τμήμα στο οποίο έχει ανατεθεί η διεξαγωγή των αποδείξεων ασκεί τις εξουσίες που απονέμονται στο Δικαστήριο από τα άρθρα 45 και 47 έως 53 του παρόντος Κανονισμού- οι εξουσίες του προέδρου του Δικαστηρίου ασκούνται από τον πρόεδρο του τμηματος.

2. Τα άρθρα 56 και 57 του παρόντος Κανονισμού εφαρμόζονται αναλόγως και στη διαδικασία ενώπιον του τμήματος.

3. Οι διάδικοι μπορούν να παρίστανται κατά τη διεξαγωγή των αποδείξεων.

Τμήμα 2 - Εξέταση μαρτύρων, γνωμοδότηση πραγματογνωμόνων και κλήτευσή τους

Άρθρο 47

(1) 1. Το Δικαστήριο διατάσσει είτε αυτεπαγγέλτως είτε κατόπιν αιτήσεως των διαδίκων την απόδειξη ορισμένων περιστατικών με μάρτυρες, αφού ακούσει το γενικό εισαγγελέα. Η διάταξη του Δικαστηρίου καθορίζει τα περιστατικά που πρέπει να αποδειχτούν.

Οι μάρτυρες κλητεύονται από το Δικαστήριο είτε αυτεπαγγέλτως είτε κατόπιν αιτήσεως των διαδίκων ή του γενικού εισαγγελέως.

Στην αίτηση του διαδίκου για την εξέταση μάρτυρα αναφέρονται με ακρίβεια τα περιστατικά για τα οποία πρέπει να εξεταστεί ο μάρτυρας και οι λόγοι που δικαιολογούν την εξέτασή του.

2. Οι μάρτυρες, των οποίων η εξέταση κρίθηκε αναγκαία, κλητεύονται με διάταξη του Δικαστηρίου που περιλαμβάνει:

α) επώνυμο, όνομα, ιδιότητα και διεύθυνση των μαρτύρων-

β) τα περιστατικά για τα οποία θα εξεταστούν οι μάρτυρες-

γ) ενδεχομένως μνεία των μέτρων που έλαβε το Δικαστήριο για την καταβολή των εξόδων των μαρτύρων, καθώς και των ποινών που επιβάλλονται στους λοιπούς μάρτυρες.

Η διάταξη αυτή επιδίδεται στους διαδίκους και τους μάρτυρες.

3. Το Δικαστήριο μπορεί να εξαρτήσει την κλήτευση των μαρτύρων, των οποίων η εξέταση ζητείται από τους διαδίκους, από την κατάθεση προκαταβολής στο ταμείο του Δικαστηρίου για την κάλυψη των προβλεπομένων εξόδων- το ποσό της καθορίζεται από το Δικαστήριο.

Το ταμείο του Δικαστηρίου προκαταβάλλει τα αναγκαία ποσά για την εξέταση των μαρτύρων που κλητεύονται αυτεπαγγέλτως.

4. Μετά την εξακρίβωση της ταυτότητας των μαρτύρων, ο πρόεδρος τους ανακοινώνει ότι θα πρέπει να βεβαιώσουν τις καταθέσεις τους με τον τρόπο που ορίζεται από τον παρόντα Κανονισμό.

Οι μάρτυρες εξετάζονται από το Δικαστήριο, αφού κληθούν οι διάδικοι. Μετά την κατάθεση, ο πρόεδρος μπορεί, κατόπιν αιτήσεως των διαδίκων ή αυτεπαγγέλτως, να θέσει ερωτήσεις στους μάρτυρες.

Την ίδια ευχέρεια έχει ο κάθε δικαστής και ο γενικός εισαγελεύς.

Ο πρόεδρος μπορεί να επιτρέπει στους πληρεξούσιους των διαδίκων να θέτουν ερωτήσεις στους μάρτυρες.

5. Μετά την κατάθεσή του ο μάρτυρας δίνει τον ακόλουθο όρκο:

"Ορκίζομαι ότι είπα την αλήθεια, όλη την αλήθεια και μόνο την αλήθεια."

Το Δικαστήριο μπορεί, αφού ακούσει τους διαδίκους, να απαλλάξει το μάρτυρα από την όρκιση.

6. Ο γραμματεύς συντάσσει πρακτικά των καταθέσεων των μαρτύρων. Τα πρακτικά υπογράφονται από το μάρτυρα και το γραμματέα, αποτελούν δε δημόσιο έγγραφο.

Άρθρο 48

1. Οι μάρτυρες, των οποίων η κλήτευση έγινε προσηκόντως, οφείλουν, ανταποκρινόμενοι στην πρόσκληση να εμφανιστούν επ' ακροατηρίου.

2. Αν ένας μάρτυρας, του οποίου η κλήτευση έγινε κατά προσήκοντα τρόπο, δεν εμφανιστεί ενώπιον του Δικαστηρίου, το Δικαστήριο μπορεί να του επιβάλει χρηματική ποινή μέχρι 250 λογιστικές μονάδες ΕΝΣ και να διατάξει νέα κλήτευσή του με έξοδα του μάρτυρα.

Η ίδια κύρωση μπορεί να επιβληθεί σε μάρτυρα που αρνείται, χωρίς νόμιμη αιτία, να καταθέσει, να ορκιστεί ή να προβεί ενδεχομένως στην πανηγυρική διαβεβαίωση που επέχει θέση όρκου.

3. Ο μάρτυρας στον οποίο επιβάλλεται η ανώτερω κύρωση μπορεί να απαλλαγεί, εφόσον προβάλει ενώπιον του Δικαστηρίου βάσιμη δικαιολογία.

4. Η αναγκαστική εκτέλεση των κυρώσεων ή μέτρων που επιβάλλονται δυνάμει του παρόντος άρθρου χωρεί σύμφωνα με τις διατάξεις των άρθρων 44 και 92 της συνθήκης ΕΚΑΧ, 187 και 192 της συνθήκης ΕΟΚ και 159 και 164 της συνθήκης ΕΚΑΕ.

Άρθρο 49

1. Το Δικαστήριο μπορεί να διατάξει πραγματογνωμοσύνη. Η διάταξη που διορίζει τον πραγματογνώμονα προσδιορίζει το έργο του και του τάσσει προθεσμία για την υποβολή της εκθέσεώς του.

2. Ο πραγματογνώμονας παραλαμβάνει αντίγραφο της διατάξεως, καθώς και όλα τα αναγκαία στοιχεία για το έργο του. Υπόκειται στον έλεγχο του εισηγητή δικαστή, ο οποίος μπορεί να παρίσταται στη διενέργεια της πραγματογνωμοσύνης και ο οποίος ενημερώνεται για την πορεία των εργασιών του πραγματογνώμονα.

3. Κατόπιν αιτήσεως του πραγματογνώμονα, το Δικαστήριο μπορεί να διατάξει εξέταση μαρτύρων, οι οποίοι εξετάζονται σύμφωνα με τις διατάξεις του άρθρου 47 του παρόντος Κανονισμού.

4. Ο πραγματογνώμονας γνωμοδοτεί μόνο στα θέματα εκείνα που του υποβλήθηκαν ρητώς.

5. Μετά την υποβολή της εκθέσεως πραγματογνωμοσύνης το Δικαστήριο μπορεί να διατάξει να ακουστεί ο πραγματογνώμονας αφού κληθούν οι διάδικοι.

Ο πρόεδρος μπορεί να επιτρέπει στους πληρεξούσιους των διαδίκων να θέτουν ερωτήσεις στον πραγματογνώμονα.

6. Μετά την υποβολή της εκθέσεως ο πραγματογνώμονας δίνει ενώπιον του Δικαστηρίου τον ακόλουθο όρκο:

"Ορκίζομαι ότι περάτωσα το έργο μου με ευσυνειδησία και απόλυτη αμεροληψία."

Το Δικαστήριο μπορεί, αφού ακούσει τους διαδίκους, να απαλλάξει τον πραγματογνώμονα από την όρκιση.

Άρθρο 50

1. Αν ένας διάδικος ζητήσει την εξαίρεση μάρτυρα ή πραγματογνώμονα για ανικανότητα, ανεπιτηδειότητα ή για οποιοδήποτε άλλο λόγο, ή αν ένας μάρτυρας ή πραγματογνώμονας αρνηθεί να καταθέσει, να ορκιστεί ή να προθεί στην πανηγυρική διαβεβαίωση που επέχει θέση όρκου, το Δικαστήριο αποφασίζει σχετικά.

2. Η εξαίρεση του μάρτυρα ή του πραγματογνώμονα προτείνεται εντός δύο εβδομάδων από την επιδοση της διατάξεως με την οποία κλητεύεται ο μάρτυτας ή διορίζεται ο πραγματογνώμονας. Η αίτηση εξαιρέσεως περιέχει τους σχετικούς λόγους, καθώς και τα προτεινόμενα αποδεικτικά μέσα.

Άρθρο 51

1. Στους μάρτυρες και πραγματογνώμονες καταβάλλονται τα έξοδα μετακινήσεως και διαμονής τους. Προκαταβολή για την κάλυψη των εξόδων αυτών μπορεί να τους χορηγηθεί από το ταμείο του Δικαστηρίου.

2. Στους μάρτυρες χορηγείται αποζημίωση για διαφυγόντα κέρδη και στους πραγματογνώμονες αμοιβή για τις υπηρεσίες τους.

Η ανωτέρω αποζημίωση ή αμοιβή καταβάλλεται από το τομείο του Δικαστηρίου στους μάρτυρες και πραγματογνώμονες μετά την εκπλήρωση των καθηκόντων τους.

Άρθρο 52

Το Δικαστήριο μπορεί κατόπιν αιτήσεως των διαδίκων ή αυτεπαγγέλτως να ζητήσει από άλλες αρχές την εξέταση μαρτύρων ή πραγματογνωμόνων σύμφνωνα με τους όρους που καθορίζονται από τις διατάξεις που αναφέρονται στο άρθρο 111 του παρόντος Κανονισμού.

Άρθρο 53

1. Ο γραμματεύς τηρεί τα πρακτικά κάθε συνεδριάσεως. Τα πρακτικά αυτά υπογράφονται από τον πρόεδρο και το γραμματέα, αποτελούν δε δημόσιο έγγραφο.

2. Οι διάδικοι μπορούν, στη γραμματεία, να λαμβάνουν γνώση όλων των πρακτικών, καθώς και της εκθέσεως πραγματογνωμοσύνης και να παίρνουν αντίγραφα αυτών με δικά τους έξοδα.

Τμήμα 3 - Περάτωση της αποδεικτικής διαδικασίας

Άρθρο 54

Ο πρόεδρος, μετά τη συμπλήρωση της αποδεικτικής διαδικασίας, ορίζει ημερομηνία ενάρξεως της προφορικής διαδικασίας, εκτός αν το Δικαστήριο τάξει προθεσμία στους διαδίκους για υποβολή γραπτών παρατηρήσεων.

Αν χορηγήθηκε προθεσμία για την υποβολή γραπτών παρατηρήσεων, ο πρόεδρος ορίζει την ημερομηνία ενάρξεως της προφορικής διαδικασίας μετά τη λήξη της προθεσμίας.

Κεφάλαιο 3 ΠΡΟΦΟΡΙΚΗ ΔΙΑΔΙΚΑΣΙΑ

Άρθρο 55

1. Υπό την επιφύλαξη της προτεραιότητας των αποφάσεων που αναφέρονται στο άρθρο 84 του παρόντος Κανονισμού, το Δικαστήριο επιλαμβάνεται των εκκρεμών υποθέσεων κατά τη σειρά της περατώσεως της αποδεικτικής διαδικασίας. Μεταξύ περισσοτέρων υποθέσεων, των οποίων η αποδεικτική διαδικασία τελειώνει ταυτόχρονα, η σειρά προσδιορίζεται από την ημερομηνία εγγραφής τους στο πρωτόκολλο.

Ο πρόεδρος μπορεί λόγω ιδιαιτέρων περιστάσεων να αποφασίσει την εκδίκαση μιας υποθέσεως κατά προτεραιότητα.

2. Αν οι διάδικοι ζητούν από κοινού την αναβολή της συζητήσεως υποθέσεως, της οποίας περατώθηκε η αποδεικτική διαδικασία, ο πρόεδρος μπορεί να διατάξει αυτή την αναβολή. Σε περίπτωση που οι διάδικοι δε συμφωνούν, ο πρόεδρος προκαλεί απόφαση του Δικαστηρίου.

Άρθρο 56

1. Ο πρόεδρος κηρύσσει την έναρξη των συζητήσεων, τις διευθύνει και φροντίζει για την ευταξία στο ακροατήριο.

2. Η απόφαση για διεξαγωγή της συζητήσεως κεκλεισμένων των θυρών συνεπάγεται απαγόρευση της δημοσιεύσεως των συζητήσεων.

Άρθρο 57

Ο πρόεδρος μπορεί κατά τη διάρκεια των συζητήσεων να θέτει ερωτήσεις στους εκπροσώπους, συμβούλους ή δικηγόρους των διαδίκων.

Την ίδια ευχέρεια έχει και κάθε δικαστής, καθώς και ο γενικός εισαγγελεύς.

Άρθρο 58

Οι διάδικοι μπορούν να αναπτύσσουν τους ισχυρισμούς τους μόνο μέσω του εκπροσώπου, συμβούλου ή δικηγόρου τους.

Άρθρο 59

1. Ο γενικός εισαγγελεύς αναπτύσσει προφορικά τις αιτιολογημένες προτάσεις του πριν από τη λήξη της προφορικής διαδικασίας.

2. Μετά την ανάπτυξη των προτάσεων του γενικού εισαγγελέως, ο πρόεδρος κηρύσσει την λήξη της προφορικής διαδικασίας.

Άρθρο 60

Το Δικαστήριο μπορεί οποτεδήποτε, αφού ακούσει το γενικό εισαγγελέα, να διατάξει τη διεξαγωγή αποδείξεων ή την επανάληψη και τη συμπλήρωσή τους. Τις ανωτέρω ενέργειες μπορεί να αναθέσει στο τμήμα ή στον εισηγητή δικαστή.

Άρθρο 61

Το Δικαστήριο, αφού ακούσει το γενικό εισαγγελέα, μπορεί να διατάξει την επανάληψη της προφορικής διαδικασίας.

Άρθρο 62

1. Ο γραμματεύς τηρεί τα πρακτικά κάθε συνεδριάσεως. Τα πρακτικά αυτά υπογράφονται από τον πρόεδρο και το γραμματέα, αποτελούν δε δημόσιο έγγραφο.

2. Οι διάδικοι μπορούν, στη γραμματεία, να λαμβάνουν γνώση όλων των πρακτικών και να παίρνουν αντίγραφα με δικά τους έξοδα.

Κεφάλαιο 4 ΑΠΟΦΑΣΕΙΣ

Άρθρο 63

Η απόφαση περιέχει:

- μνεία ότι εκδίδεται από το Δικαστήριο,

- την ημερομηνία δημοσιεύσεώς της,

- τα ονοματεπώνυμα του προέδρου και των δικαστών που συμμετείχαν στην έκδοσή της,

- το ονοματεπώνυμο του γενικού εισαγγελέως,

- το ονοματεπώνυμο του γραμματέως,

- τον προσδιορισμό των διαδίκων,

- τα ονοματεπώνυμα των εκπροσώπων, συμβούλων ή δικηγόρων των διαδίκων,

- τα αιτήματα των διαδίκων,

- μνεία ότι αγόρευσε ο γενικός εισαγγελεύς,

- συνοπτική έκθεση των περιστατικών,

- το σκεπτικό,

- το διατακτικό, το οποίο περιλαμβάνει και τη διάταξη για τα δικαστικά έξοδα.

Άρθρο 64

1. Η απόφαση δημοσιεύεται σε δημόσια συνεδρίαση, αφού κληθούν οι διάδικοι να παραστούν.

2. Το πρωτότυπο της αποφάσεως, υπογεγραμμένο από τον πρόεδρο, τους δικαστές που μετείχαν στη διάσκεψη και το γραμματέα, σφραγίζεται και κατατίθεται στη γραμματεία. Στους διαδίκους επιδίδεται κεκυρωμένο αντίγραφο.

3. Ο γραμματεύς αναγράφει στο πρωτότυπο της αποφάσεως την ημερομηνία δημοσιεύσεως της.

Άρθρο 65

Η απόφαση είναι δεσμευτική από την ημερομηνία δημοσιεύσεώς της.

Άρθρο 66

1. Υπό την επιφύλαξη των διατάξεων περί ερμηνείας των αποφάσεων, το Δικαστήριο μπορεί να διατάξει, είτε αυτεπαγγέλτως είτε κατόπιν αιτήσεως διαδίκου, εντός δύο εβδομάδων από τη δημοσίευση της αποφάσεως, τη διόρθωση γραφικών ή λογιστικών λαθών ή προφανών ανακριβειών.

2. Οι διάδικοι, αφού ειδοποιηθούν προσηκόντως από το γραμματέα, μπορούν να καταθέσουν γραπτές παρατηρήσεις σε προθεσμία που καθορίζεται από τον πρόεδρο.

3. Το Δικαστήριο αποφασίζει εν συμβουλίω αφού ακούσει το γενικό εισαγγελέα.

4. Το πρωτότυπο της Διατάξεως περί διορθώσεως επισυνάπτεται στο περιθώριο του πρωτοτύπου της αποφάσεως που διορθώνεται. Σημείωση της διατάξεως αυτής γίνεται στο περιθώριο του πρωτοτύπου της αποφάσεως που διορθώνεται.

Άρθρο 67

Αν το Δικαστήριο παρέλειψε να αποφανθεί είτε προς ένα μεμονωμένο σημείο των αιτημάτων είτε ως προς τα δικαστικά έξοδα, ο ενδιαφερόμενος διάδικος υποβάλλει αίτηση στο Δικαστήριο εντός μηνός από την επίδοση της αποφάσεως.

Η αίτηση επιδίδεται στον αντίδικο, στον οποίο ο πρόεδρος τάσσει προθεσμία για την υποβολή των γραπτών παρατηρήσεών του.

Μετά την υποβολή των παρατηρήσεων αυτών, το Δικαστήριο, αφού ακούσει το γενικό εισαγγελέα, αποφασίζει τόσο για το παραδεκτό όσο και για το βάσιμο του αιτήματος.

Άρθρο 68

Με φροντίδα του γραμματέως εκδίδεται συλλογή της νομολογίας του δικαστηρίου.

Κεφάλαιο 5 ΔΙΚΑΣΤΙΚΑ ΕΞΟΔΑ

Άρθρο 69

1. Το Δικαστήριο αποφασίζει για τα έξοδα με την απόφαση ή τη διάταξη που περατώνει τη δίκη.

2. Ο ηττηθείς διάδικος καταδικάζεται στα έξοδα εφόσον υπήρχε σχετικό αίτημα του νικήσαντος διαδίκου.

Όταν οι ηττηθέντες διάδικοι είναι περισσότεροι, το Δικαστήριο αποφασίζει για την κατανομή των εξόδων.

3. Το Δικαστήριο μπορεί να συμψηφίσει τα έξοδα ολικώς ή μερικώς σε περίπτωση μερικής ήττας των διαδίκων ή εφόσον συντρέχουν εξαιρετικοί λόγοι.

Το Δικαστήριο μπορεί να καταδικάσει ακόμα και το νικήσαντα διάδικο στην καταβολή προς τον αντίδικο των εξόδων στα οποία αναγκάστηκε να υποβληθεί, αν κρίνει ότι τα έξοδα αυτά προκλήθηκαν χωρίς εύλογη αιτία ή κακοβούλως.

4. Ο παραιτούμενος διάδικος καταδικάζεται στα έξοδα, εκτός αν η παραίτησή του δικαιολογείται από τη στάση του αντιδίκου.

Αν ο αντίδικος του παραιτουμένου δεν προβάλει σχετικό αίτημα, τα έξοδα συμψηφίζονται.

5. Αν η εκδίκαση της υποθέσεως δεν καταλήξει στην έκδοση αποφάσεως, το Δικαστήριο κανονίζει τα έξοδα κατά την κρίση του.

Άρθρο 70

(1) Προκειμένου περί προσφυγών που αναφέρονται στην παράγραφο 3 του άρθρου 95 του παρόντος Κανονισμού, τα όργανα φέρουν τα έξοδά τους, υπό την επιφύλαξη του δεύτερου εδαφίου της παραγράφου 3 του άρθρου 69 του παρόντος Κανονισμού.

Άρθρο 71

Τα έξοδα στα οποία υποχρεώθηκε να υποβληθεί ο διάδικος για την αναγκαστική εκτέλεση καταβάλλονται από τον αντίδικο, σύμφωνα με τον κανονισμό τελών που ισχύει στο κράτος στο οποίο διενεργείται η αναγκαστική εκτέλεση.

Άρθρο 72

Η διαδικασία ενώπιον του Δικαστηρίου χωρεί δωρεάν, υπό την επιφύλαξη του κατωτέρω διατάξεων:

α) αν το Δικαστήριο υποβλήθηκε σε έξοδα που θα μπορούσαν να αποφευχθούν, μπορεί, αφού ακούσει το γενικό εισαγγελέα, να καταδικάσει το διάδικο που τα προκάλεσε στην πληρωμή τους-

β) τα έξοδα για τις αντιγραφικές και μεταφραστικές εργασίες, που έγιναν κατόπιν αιτήσεως διαδίκου και θεωρούνται από το γραμματέα ως υπερβολικά, καταβάλλονται από το διάδικο αυτό σύμφωνα με τον κανονισμό τελών που αναφέρονται στην παράγραφο 5 του άρθρου 16 του παρόντος Κανονισμού.

Άρθρο 73

Υπό την επιφύλαξη των διατάξεων του προηγούμενου άρθρου θεωρούνται ως έξοδα που μπορούν να αναζητηθούν:

α) τα ποσά που οφείλονται στους μάρτυρες και πραγματογνώμονες δυνάμει του άρθρου 1 του παρόντος Κανονισμού-

β) τα αναγκαία έξοδα στα οποία υποβλήθηκαν οι διάδικοι λόγω της δίκης, και ιδίως τα έξοδα μετακινήσεως και διαμονής και η αμοιβή των εκπροσώπων, συμβούλων ή δικηγόρων.

Άρθρο 74

1. Αν γεννηθεί αμφισθήτηση σχετικά με τα έξοδα που μπορούν να αναζητηθούν, το τμήμα, στο οποίο είχε ανατεθεί η υπόθεση, αποφαίνεται με διάταξη που δεν υπόκειται σε ένδικο μέσο, κατόπιν αιτήσεως του ενδιαφερόμενου διαδίκου και αφού υποβάλει ο αντίδικος τις παρατηρήσεις του και ο γενικός εισαγγελεύς τις προτάσεις του.

2. Οι διάδικοι μπορούν, προκειμένου να χωρήσει εκτέλεση, να ζητήσουν κεκυρωμένο αντίγραφο της διατάξεως αυτής.

Άρθρο 75

1. Το ταμείο του Δικαστηρίου διενεργεί τις πληρωμές στο νόμισμα της χώρας όπου το Δικαστήριο έχει την έδρα του.

Κατόπιν αιτήσεως του ενδιαφερομένου, οι πληρωμές διενεργούνται στο νόμισμα της χώρας όπου έγιναν τα προς απόδοση έξοδα ή οι πράξεις που συνεπάγονται αποζημίωση.

2. Οι άλλοι οφειλέτες διενεργούν τις πληρωμές τους στο νόμισμα της χώρας καταγωγής τους.

3. Η μετατροπή των νομισμάτων γίνεται σύμφωνα με την επίσημη τιμή συναλλάγματος της ημέρας πληρωμής στη χώρα όπου εδρεύει το Δικαστήριο.

Κεφάλαιο 6 ΕΥΕΡΓΕΤΗΜΑ ΠΕΝΙΑΣ

Άρθρο 76

1. Αν ο διάδικος βρίσκεται σε αδυναμία να αντιμετωπίσει το σύνολο ή μέρος των εξόδων της δίκης, μπορεί οποτεδήποτε να ζητήσει την παροχή του ευεργετήματος πενίας.

Η αίτηση συνοδεύεται από κάθε στοιχείο που αποδεικνύει ότι ο αιτών είναι άπορος, ιδίως δε από πιστοποιητικό απορίας της αρμόδιας αρχής.

2. Η αίτηση περιέχει συνοπτική έκθεση του αντικειμένου της προσφυγής, αν υποβάλλεται πριν από την προσφυγή που ο αιτών προτίθεται να ασκήσει.

Η αίτηση δεν απαιτεί σύμπεραξη δικηγόρου.

3. Ο πρόεδρος ορίζει τον εισηγητή δικαστή. Το τμήμα, στο οποίο ανήκει ο δικαστής αυτός, αποφασίζει, αφού λάβει γνώση των γραπτών παρατηρήσεων του αντιδίκου και αφού ακούσει το γενικό εισαγγελέα, για την ολική ή μερική παροχή του ευεργετήματος πενίας ή για τη μη παροχή του. Εξετάζει επίσης μήπως η αίτηση παροχής εννόμου προστασίας είναι προφανώς αβάσιμη.

Το τμήμα αποφασίζει με διάταξη που δεν χρειάζεται να αιτιολογηθεί και η οποία δεν υπόκειται σε ένδικο μέσο.

4. Το τμήμα μπορεί οποτεδήποτε, είτε αυτεπαγγέλτως είτε κατόπιν αιτήσεως, να ανακαλέσει το ευεργέτημα πενίας, αν οι συνθήκες που οδήγησαν στην παροχή του μεταβληθούν κατά τη διάρκεια της δίκης.

5. Σε περίπτωση παροχής του ευεργετήματος πενίας το ταμείο του Δικαστηρίου προκαταβάλλει τα έξοδα.

Η απόφαση που περιέχει διάταξη για τα δικαστικά έξοδα μπορεί να περιέχει και διάταξη να αφαιρεθούν από αυτά, υπέρ του ταμείου του δικαστηρίου, τα ποσά που προκαταβλήθηκαν από αυτό λόγω του ευγεργετήματος πενίας.

Ο γραμματεύς φροντίζει για την είσπραξη των ποσών αυτών από το διάδικο που καταδικάστηκε να τα καταβάλει.

Κεφάλαιο 7 ΠΑΡΑΙΤΗΣΗ

Άρθρο 77

Αν, πριν το Δικαστήριο εκδώσει την απόφασή του, οι διάδικοι συμφωνήσουν στη λύση της διαφοράς και γνωστοποιήσουν στο Δικαστήριο ότι παραιτούνται από κάθε αξίωση, το Δικαστήριο διατάσσει τη διαγραφή της υποθέσεως από το πρωτόκολλο.

Η διάταξη αυτή δεν έχει εφαρμογή στις προσφυγές που προβλέπονται από τα άρθρα 33 και 35 της συνθήκης ΕΚΑΧ, 173 και 175 της συνθήκης ΕΟΚ και 146 και 148 της συνθήκης ΕΚΑΕ.

Άρθρο 78

Αν ο προσφεύγων γνωστοποιήσει εγγράφως στο Δικαστήριο ότι παραιτείται από τη δίκη, το Δικαστήριο διατάσσει τη διαγραφή της υποθέσεως από το πρωτόκολλο.

Κεφάλαιο 8 ΕΠΙΔΟΣΕΙΣ

Άρθρο 79

1. Οι επιδόσεις που προβλέπονται στον παρόντα Κανονισμό γίνονται με φροντίδα του γραμματέως προς τον αντίκλητο του παραλήπτη, είτε με συστημένη ταχυδρομική αποστολή έναντι αποδείξεως παραλαβής ενός αντιγράφου του εγγράφου που προορίζεται να επιδοθεί είτε με παράδοση έναντι αποδεικτικού.

Τα αντίγραφα που επιδίδονται συντάσσονται και κυρώνονται απο το γραμματέα, εκτός αν προέρχονται από τους διαδίκους, σύμφωνα με την παράγραφο 1 του άρθρου 37 του παρόντος Κανονισμού.

2. Οι αποδείξεις καταθέσεως και παραλαβής ή το αποδεικτικό επιδόσεως επισυνάπτονται στο πρωτότυπο του εγγράφου.

Κεφάλαιο 9 ΠΡΟΘΕΣΜΙΕΣ

Άρθρο 80

1. Οι δικονομικές προθεσμίες που προβλέπονται από τις συνθήκες ΕΚΑΚ, ΕΟΚ και ΕΚΑΕ, τους Οργανισμούς του Δικαστηρίου και τον παρόντα Κανονισμό, υπολογίζονται από τιν επομένη της ημέρας του γεγονότος που αποτελεί την αφετηρία της προθεσμίας.

Οι προθεσμίες δεν αναστέλλονται κατά τη διάρκεια των δικαστικών διακοπών.

2. Αν η λήξη της προθεσμίας συμπίπτει με ημέρα Κυριακή ή με κατά νόμον εορτάσιμη, η προθεσμία παρατείνεται μέχρι το τέλος της επόμενης εργάσιμης ημέρας.

Ο κατάλογος των κατά νόμον εορτασίμων ημερών καταρτίζεται από το Δικαστήριο και δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 81

1. Οι προθεσμίες ασκήσεως προσφυγής εναντίον πράξεως οργάνου αρχίζουν να τρέχουν, σε περίπτωση μεν κοινοποιήσεως, από την επομένη της ημέρας της κοινοποιήσεως της πράξεως στον ενδιαφερόμενο, σε περίπτωση δε δημοσιεύσεως, από τη δέκατη μέμπτη ημέρα μετά από τη δημοσίευση της πράξεως στην Επίσημη Εφημερίδα των Ευρωπαϊκών Κοινοτήτων.

2. Η παρέκταση των δικονομικών προθεσμιών λόγω αποστάσεως καθορίζεται με απόφαση του Δικαστηρίου που δημοσιεύεται στην Επίσημη Εφημερίδα των Ευρωπαϊκών Κοινοτήτων.

Άρθρο 82

Οι προθεσμίες που καθορίζονται δυνάμει του παρόντος Κανονισμού μπορούν να παρατείνονται από την αρχή που τις θέσπισε.

ΤΙΤΛΟΣ 3 ΕΙΔΙΚΕΣ ΔΙΑΔΙΚΑΣΙΕΣ Κεφάλαιο 1 ΑΝΑΣΤΟΛΗ ΚΑΙ ΑΛΛΑ ΠΡΟΣΩΡΙΝΑ ΜΕΤΡΑ ΚΑΤΑ ΤΗ ΔΙΑΔΙΚΑΣΙΑ ΤΩΝ ΑΣΦΑΛΙΣΤΙΚΩΝ ΜΕΤΡΩΝ

Άρθρο 83

1. Κάθε αίτηση αναστολής εκτελέσεως πράξεως ενός οργάνου, σύμφωνα με τη δεύτερη παράγραφο του άρθρου 39 της συνθήκης ΕΚΑΧ, των άρθρων 185 της συνθήκης ΕΟΚ και 157 της συνθήκης ΕΚΑΕ είναι απαράδεκτη, εκτός ο αιτών προσέβαλε την πράξη αυτή με προσφυγή ενώπιον του Δικαστηρίου.

Κάθε αίτηση για άλλα προσωρινά μέτρα μεταξύ αυτών που προβλέπονται στην τρίτη παράγραφο του άρθρου 39 της συνθήκης ΕΚΑΧ και των άρθρων 186 της συνθήκης ΕΟΚ και 158 της συνθήκης ΕΚΑΕ είναι απαράδεκτη, εκτός αν προέρχεται από διάδικο σε εκκρεμή ήδη υπόθεση ενώπιον του Δικαστηρίου και εφόσον αφορά την υπόθεση αυτή.

2. Οι αιτήσεις που προβλέπονται στην προηγούμενη παράγραφο προσδιορίζουν το αντικείμενο της διαφοράς, τα περιστατικά από τα οποία προκύπτει το επείγον της υποθέσεως καθώς και τους πραγματικούς και νομικούς ισχυρισμούς που δικαιολογούν, εκ πρώτης όψεως, τη λήψη του προσωρινού μέτρου το οποίο ζητείται.

3. Η αίτηση υποβάλλεται με χωριστό δικόγραφο και με τις προϋποδέσεις που προβλέπονται στα άρθρα 37 και 38 του παρόντος Κανονισμού.

Άρθρο 84

1. Η αίτηση επιδίδεται στον αντίδικο στον οποίο ο πρόεδρος τάσσει σύντομη προθεσμία για την υποβολή των γραπτών ή προφορικών παρατηρήσεών του.

2. Ο πρόεδρος εκτιμά κατά πόσο υπάρχει λόγος να διατάξει τη διεξαγωγή αποδείξεων.

Ο πρόεδρος μπορεί να κάνει δεκτή την αίτηση και πριν ακόμα ο αντίδικος υποβάλει τις παρατηρήσεις του. Το μέτρο αυτό μπορεί μεταγενέστερα να μεταρρυθμιστεί ή ανακληθεί ακόμα και αυτεπαγγέλτως.

Άρθρο 85

Ο πρόεδρος αποφασίζει ο ίδιος ή φέρει την υπόθεση στο Δικαστήριο.

Σε περίπτωση απουσίας ή κωλύματος του προέδρου εφαρμόζονται αναλόγως οι διατάξεις του άρθρου 11 του παρόντος Κανονισμού.

Αν η αίτηση αχθεί ενώπιον του Δικαστηρίου, τούτο αποφασίζει, αφού προηγουμένως ακούσει το γενικό εισαγγελέα, αναβάλλοντας όλες τις άλλες υποθέσεις. Οι διατάξεις του προηγούμενου άρθρου εφαρμόζονται αναλόγως.

Άρθρο 86

1. Η απόφαση επί της αιτήσεως λαμβάνεται με αιτιολογημένη διάταξη που δεν υπόκειται σε ένδικο μέσο. Η διάταξη αυτή επιδίδεται αμέσως στους διαδίκους.

2. Η εκτέλεση της διατάξεως μπορεί να εξαρτηθεί από εγγυοδοσία του αιτούντος, το ποσό και οι όροι της οποίας καθορίζονται ανάλογα με τις περιστάσεις.

3. Η διάταξη μπορεί να καθορίζει ημερομηνία, μετά την πάροδο της οποίας το μέτρο παύει να ισχύει. Στην αντίθετη περίπτωση το μέτρο παύει να ισχύει από τη δημοσίευση της αποφάσεως με την οποία τερματίζεται η δίκη.

4. Η διάταξη έχει προσωρινό μόνο χαρακτήρα και δεν προδικάζει καθόλου την κρίση του Δικαστηρίου επί της κύριας υποθέσεως.

Άρθρο 87

Κατόπιν αιτήσεως διαδίκου, η διάταξη μπορεί οποτεδήποτε να μεταρρυθμιστεί ή ανακληθεί λόγω μεταβολής των περιστάσεων.

Άρθρο 88

Η απόρριψη της αιτήσεως για τη λήψη προσωρινού μέτρου δεν κωλύει το διάδικο που την είχε υποβάλει να καταθέσει άλλη αίτηση βασιζόμενη σε νέα περιστατικά.

Άρθρο 89

Η αίτηση αναστολής της αναγκαστικής εκτελέσεως αποφάσεως του Δικαστηρίου ή πράξεως άλλου οργάνου, που υποβάλλεται δυνάμει των άρθρων 44 και 92 της συνθήκης ΕΚΑΧ, 187 και 192 της συνθήκης ΕΟΚ και 164 της συνθήκης ΕΚΑΕ, διέπεται από τις διατάξεις του παρόντος κεφαλαίου. Η διάταξη που κάνει δεκτή την αίτηση, καθορίζει την ημερομηνία μετά από την οποία το προσωρινό μέτρο παύει να ισχύει.

Άρθρο 90

1. Η αίτηση που προβλέπεται στο άρθρο 81 τρίτη και τέταρτη παράγραφος της συνθήκης ΕΚΑΕ περιέχει:

α) το όνομα και την κατοικία των προσώπων ή επιχειρήσεων που υπόκεινται στον έλεγχο-

β) το αντικείμενο και το σκοπό του ελέγχου.

2. Ο πρόεδρος αποφασίζει με διάταξη. Το άρθρο 86 του παρόντος Κανονισμού εφαρμόζεται αναλόγως.

Σε περίπτωση απουσίας ή κωλύματος του προέδρου εφαρμόζεται αναλόγως το άρθρο 11 του παρόντος Κανονισμού.

Κεφάλαιο 2 ΠΑΡΕΜΠΙΠΤΟΝΤΑ ΖΗΤΗΜΑΤΑ

Άρθρο 91

1. Αν ένας διάδικος ζητεί από το Δικαστήριο να χρίνει επί ενστάσεως ή παρεμπίπτοντος ζητήματος χωρίς να εισέλθει στην ουσία, υποβάλλει την αίτησή του με χωριστό δικόγραφο.

Η αίτηση περιέχει έκθεση των πραγματικών και νομικών ισχυρισμών επί των οποίων βασίζεται, τα αιτήματα και, συνημμένα, τα προς υποστήριξή της στοιχεία.

2. Αμέσως μετά την κατάθεση της αιτήσεως, ο πρόεδρος τάσσει προθεσμία στον αντίδικο για να υποβάλει εγγράφως τους ισχυρισμούς και τις προτάσεις του.

3. Εκτός αντιθέτου αποφάσεως του Δικαστηρίου, η διαδικασία επί της αιτήσεως συνεχίζεται προφορικά.

4. Το Δικαστήριο, αφού ακούσει το γενικό εισαγγελέα, αποφασίζει επί της αιτήσεως ή επιφυλάσσεται να αποφανθεί για την ουσία της υποθέσεως.

Αν το Δικαστήριο απορρίψει την αίτηση ή επιφυλαχθεί να αποφανθεί επ' αυτής για την ουσία της υποθέσεως, ο πρόεδρος καθορίζει νέες προθεσμίες για τη συνέχιση της δίκης.

Άρθρο 92

(1) 1. Όταν το Δικαστήριο είναι προφανώς αναρμόδιο για να επιληφθεί μιας προσφυγής που του υποβάλλεται σύμφωνα με την παράγραφο 1 του άρθρου 38, μπορεί να απορρίψει την προσφυγή ως απαράδεκτη με αιτιολογημένη διάταξη. Η απόφαση αυτή μπορεί να εκδοθεί ακόμα και πριν από τη γνωστοποίηση της προσφυγής στον αντίδικο.

2. Το Δικαστήριο μπορεί οποτεδήποτε να εξετάσει αυτεπαγγέλτως το απαράδεκτο για λόγους δημοσίας τάξεως και αποφαίνεται σύμφωνα με τους όρους που προβλέπουν οι παράγραφοι 3 και 4 του άρθρου 91 του παρόντος Κανονισμού.

Κεφάλαιο 3 ΠΑΡΕΜΒΑΣΗ

Άρθρο 93

(1) 1. Το δικόγραφο της παρεμβάσεως κατατίθεται εντός προθεσμίας τριών μηνών, η οποία αρχίζει από τη δημοσίευση της ανακοινώσεως που προβλέπεται στην παράγραφο 6 του άρθρου 16.

2. Το δικόγραφο περιέχει:

α) μνεία της υποθέσεως-

β) μνεία των διαδίκων-

γ) το ονοματεπώνυμο και την κατοικία του παρεμβαίνοντος-

δ) έκθεση των λόγων που δικαιολογούν το συμφέρον του παρεμβαίνοντος για τη λύση της διαφοράς, υπό την επιφύλαξη των διατάξεων των άρθρων 37 του Οργανισμού ΕΟΚ και 38 του Οργανισμού ΕΚΑΕ-

ε) τους ισχυρισμούς προς υποστήριξη ή απόρριψη των αιτημάτων ενός των διαδίκων στην κύρια δίκη-

στ) τα προτεινόμενα αποδεικτικά μέσα και, συνημμένα, τα προς υποστήριξη στοιχεία-

ζ) το διορισμό αντικλήτου του παρεμβαίνοντος στον τόπο όπου εδρεύει το Δικαστήριο.

Ο παρεμβαίνων εκπροσωπείται σύμφωνα με τις διατάξεις των άρθρων 20 πρώτη και δεύτερη παράγραφος του Οργανισμού ΕΚΑΧ και 17 των Οργανισμών ΕΟΚ και ΕΚΑΕ.

Οι διατάξεις των άρθρων 37 και 38 του παρόντος Κανονισμού εφαρμόζονται αναλόγως.

3. Το δικόγραφο επιδίδεται στους διαδίκους της κύριας δίκης. Το Δικαστήριο τους παρέχει τη δυνατότητα να υποβάλουν εγγράφως ή προφορικώς τις παρατηρήσεις τους και, αφού ακούσει το γενικό εισαγγελέα, αποφαίνεται με διάταξη.

4. Αν το Δικαστήριο επιτρέψει την παρέμβαση, ανακοινώνονται στον παρεμβαίνοντα όλα τα έγγραφα της διαδικασίας που έχουν επιδοθεί στους διαδίκους. Το Δικαστήριο μπορεί όμως, κατόπιν αιτήσεως διαδίκου, να εξαιρέσει από την ανακοίνωση αυτή απόρρητα ή εμπιστευτικά στοιχεία.

5. Ο παρεμβαίνων αποδέχεται τη δίκη στο στάδιο που αυτή βρίσκεται κατά το χρόνο της παρεμβάσεώς του.

Ο πρόεδρος τάσσει στον παρεμβαίνοντα προθεσμία για να υποβάλει εγγράφως τους ισχυρισμούς του προς υποστήριξη των αιτημάτων του.

Κεφάλαιο 4 ΕΡΗΜΗΝ ΑΠΟΦΑΣΕΙΣ ΚΑΙ ΑΝΑΚΟΠΗ ΕΡΗΜΟΔΙΚΙΑΣ

Άρθρο 94

1. Αν ο καθ' ου, που κλητεύθηκε κατά προσήκοντα τρόπο, δεν απαντά στη προσφυγή νομοτύπως και εμπροθέσμως, ο προσφεύγων μπορεί να ζητήσει από το Δικαστήριο να του επιδικάσει τα αιτήματά του.

Το σχετικό αίτημα επιδίδεται στον καθ' ου. Ο πρόεδρος καθορίζει την ημερομηνία ενάρξεως της προφορικής διαδικασίας.

2. Πριν εκδώσει ερήμην απόφαση το Δικαστήριο, αφού ακούσει το γενικό εισαγγελέα, εξετάζει το παραδεκτό της προσφυγής και εξακριβώνει κατά πόσο οι διατυπώσεις έχουν νομίμως τηρηθεί καθώς και αν τα αιτήματα του προσφεύγοντος εμφανίζονται βάσιμα. Το Δικαστήριο μπορεί να διατάξει τη διεξαγωγή αποδείξεων.

3. Η ερήμην απόφαση είναι εκτελεστή. Το Δικαστήριο μπορεί, όμως, να αναστείλει την εκτέλεσή της μέχρι να αποφανθεί επί της ανακοπής που ασκείται δυνάμει της παραγράφου 4 του παρόντος άρθρου ή μπορεί να εξαρτήσει την εκτέλεση από εγγυοδοσία, της οποίας το ύψος και οι λεπτομέρειες καθορίζονται ανάλογα με τις περιστάσεις. Η εγγύηση αποδίδεται σε περίπτωση μη ασκήσεως ανακοπής ή απορρίψεώς της.

4. Η επήμην απόφαση υπόκειται σε ανακοπή.

Η ανακοπή ασκείται εντός μηνός από την επίδοση της αποφάσεως, κατατίθεται δε σύμφωνα με τα άρθρα 37 και 38 του παρόντος Κανονισμού.

5. Μετά την επίδοση της ανακοπής, ο πρόεδρος τάσσει προθεσμία στον αντίδικο για την υποβολή των γραπτών παρατηρήσεών του.

Η διαδικασία συνεχίζεται σύμφωνα με τις διατάξεις του άρθρου 44 του παρόντος Κανονισμού.

6. Το Δικαστήριο εκδίδει απόφαση που δεν υπόκειται σε ανακοπή. Το πρωτότυπο της αποφάσεως αυτής επισυνάπτεται στο πρωτότυπο της αποφάσεως που εκδόθηκε ερήμην. Σημείωση της αποφάσεως που εκδίδεται επί της ανακοπής γίνεται στο περιθώριο του πρωτοτύπου της ερήμην αποφάσεως.

Κεφάλαιο 5 ΑΝΑΘΕΣΗ ΤΩΝ ΥΠΟΘΕΣΕΩΝ ΣΤΑ ΤΜΗΜΑΤΑ

Άρθρο 95

(1) 1. Το Δικαστήριο μπορεί να αναθέτει στα τμήματα τις αιτήσεις εκδόσεως προδικαστικών αποφάσεων που προβλέπονται στο άρθρο 103 του παρόντος Κανονισμού, καθώς και τις προσφυγές που ασκούνται από φυσικά ή νομικά πρόσωπα, δυνάμει των άρθρων 33 δεύτερη παράγραφος, 34 δεύτερη παράγραφος, 35, 36 δεύτερη παράγραφος, 40 πρώτη και δεύτερη παράγραφος, 42 της συνθήκης ΕΚΑΧ, 172, 173 δεύτερη παράγραφος, 175 τρίτη παράγραφος, 178, 181 της συνθήκης ΕΟΚ και 144, 146 δεύτερη παράγραφος, 148 τρίτη παράγραφος, 151, 153 της συνθήκης ΕΚΑΕ, εφόσον η δυσχέρεια ή η σημασία της υποθέσεως ή των ιδιαιτέρων περιστάσεων δεν απαιτούν απόφαση του Δικαστηρίου εν ολομελεία.

2. Η απόφαση περί αναθέσεως της υποθέσεως λαμβάνεται από το Δικαστήριο κατά την περάτωση της εγγράφου διαδικασίας, μετά την εξέταση της προεισηγήσεως του εισηγητή δικαστή, αφού ακουστεί ο γενικός εισαγγελεύς.

Η ανάθεση όμως αυτή δεν επιτρέπεται όταν ένα Κράτος μέλος η όργανο της Κοινότητας, που είναι διάδικος, ζητήσει την εκδίκαση της υποθέσεως από την ολομέλεια. Ως διάδικος νοείται, κατά την παρούσα διάταξη, κάθε Κράτος μέλος και κάθε όργανο που είναι κύριος διάδικος ή παρεμβαίνων στη δίκη ή που κατέθεσε γραπτές παρατηρήσεις σε μία από τις προδικαστικές διαδικασίες που προβλέπει το άρθρο 103.

3. Οι προσφυγές που κατατίθενται από ένα μόνιμο υπάλληλο ή από το λοιπό προσωπικό εναντίον ενός οργάνου εκδικάζονται από τμήμα που ορίζεται προς το σκοπό αυτό από το Δικαστήριο κάθε χρόνο, εφόσον δεν πρόκειται για αίτηση λήψεως ασφαλιστικών μέτρων. Η ανάθεση αυτή δεν αποκλείει τη λήψη μέτρων σε περιπτώσεις συναφείας ορισμένων υποθέσεων.

4. Το τμήμα μπορεί σε κάθε στάδιο της διαδικασίας να παραπέμψει στο Δικαστήριο μία υπόθεση που έχει ανατεθεί ή υπαχθεί σ' αυτό.

Άρθρο 96

(1) 1. Σε περίπτωση απουσίας ή κωλύματός του, ο πρόεδρος, που επελήφθη αιτήσεως κατά τη διαδικασία των ασφαλιστικών μέτρων σε διαφορά που προβλέπεται στην παράγραφο 3 του άρθρου 95 του παρόντος Κανονισμού, αντικαθίσταται από τον πρόεδρο του αρμόδιου τμήματος.

2. Υπό την επιφύλαξη της δυνατότητας παραπομπής που προβλέπεται στο άρθρο 85 του παρόντος Κανονισμού, ο πρόεδρος μπορεί να παραπέμψει ενώπιον του αρμόδιου τμήματος την εξέταση της αιτήσεως κατά τη διαδικασία των ασφαλιστικών μέτρων.

Κεφάλαιο 6 ΕΚΤΑΚΤΑ ΕΝΔΙΚΑ ΜΕΣΑ Τμήμα 1 - Τριτανακοπή

Άρθρο 97

1. Οι διατάξεις των άρθρων 37 και 38 του παρόντος Κανονισμού εφαρμόζονται αναλόγως στην τριτανακοπή, η οποία πρέπει επί πλέον να:

α) προσδιορίζει την προσβαλλόμενη απόφαση-

β) αναφέρει κατά τι η προσβαλλόμενη απόφαση βλάπτει τα δικαιώματα του τριτανακόπτοντος-

γ) αναφέρει τους λόγους για τους οποίους ο τριτανακόπτων δεν μπόρεσε να συμμετάσχει στην κύρια δικη.

Η τριτανακοπή στρέφεται εναντίον όλων των διαδίκων της κύριας δίκης.

Αν η απόφαση έχει δημοδιευτεί στην Επίσημη Εφημερίδα των Ευρωπαϊκών Κοινοτήτων, η τριτανακοπή ασκείται εντός δύο μηνών από τη δημοσίευση.

2. Κατόπιν αιτήσεως του τριτανακόπτοντος, το Δικαστήριο μπορεί να διατάξει την αναστολή της εκτελέσεως της προσβαλλόμενης αποφάσεως. Οι διατάξεις του τρίτου τίτλου του πρώτου κεφαλαίου του παρόντος Κανονισμού εφαρμόζονται αναλόγως.

3. Η προσβαλλόμενη απόφαση μεταρρυθμίζεται κατά το μέρος που γίνεται δεκτή η τριτανακοπή.

Το πρωτότυπο της αποφάσεως επί της τριτανακοπής επισυνάπτεται στο πρωτότυπο της προσβαλλόμενης αποφάσεως. Σημείωση της αποφάσεως επί της τριτανακοπής γίνεται στο περιθώριο του πρωτοτύπου της προσβαλλόμενης αποφάσεως.

Τμήμα 2 - Αναθεώρηση

Άρθρο 98

Η αναθεώρηση ασκείται εντός τριών μηνών από την ημέρα που ο αιτών έλαβε γνώση του γεγονότος στο οποίο βασίζεται η αίτηση αναθεωρήσεως.

Άρθρο 99

1. Οι διατάξεις των άρθρων 37 και 38 του παρόντος Κανονισμού εφαρμόζονται αναλόγως και στην αίτηση περί αναθεωρήσεως, η οποία πρέπει επί πλέον να:

α) προσδιορίζει την προσβαλλόμενη απόφαση-

β) αναφέρει τα σημεία στα οποία προσβάλλεται η απόφαση-

γ) περιγράφει τα γεγονότα στα οποία στηρίζεται η αίτηση-

δ) καθορίζει τα μέσα που αποδεικνύουν την ύπαρξη γεγονότων τα οποία δικαιολογούν την αναθεώρηση και από τα οποία συνάγεται ότι η προθεσμία που προβλέπεται στο προηγούμενο άρθρο έχει τηρηθεί.

2. Η αίτηση αναθεωρήσεως στρέφεται εναντίον όλων των διαδίκων που αναφέρονται στην απόφαση της οποίας ζητείται η αναθεώρηση.

Άρθρο 100

1. Χωρίς να προδικάσει την ουσία, το Δικαστήριο εκδίδει, αφού ακούσει το γενικό εισαγγελέα και λάβει υπόψη τις γραπτές παρατηρήσεις των μερών, απόφαση εν συμβουλίω περί του παραδεκτού της αιτήσεως.

2. Αν το Δικαστήριο κρίνει την αίτηση παραδεκτή, χωρεί στην εξέταση επι της ουσίας και εκδίδει απόφαση, σύμφωνα με τις διατάξεις του παρόντος Κανονισμού.

3. Το πρωτότυπο της αποφάσεως επί της αναθεωρήσεως επισυνάπτεται στο πρωτότυπο της αναθεωρούμενης. Σημείωση της αποφάσεως επί της αναθεωρήσεως γίνεται στο περιθώριο του πρωτοτύπου της αναθεωρούμενης.

Κεφάλαιο 7 ΠΡΟΣΦΥΓΕΣ ΚΑΤΑ ΤΩΝ ΑΠΟΦΑΣΕΩΝ ΤΗΣ ΕΠΙΤΡΟΠΗΣ ΔΙΑΙΤΗΣΙΑΣ

Άρθρο 101

1. Το δικόγραφο της προσφυγής που προβλέπεται στη δεύτερη παράγραφο του άρθρου 18 της συνθήκης ΕΚΑΕ περιέχει:

α) το ονοματεπώνυμο και την κατοικία του προσφεύγοντος-

β) την ιδιότητα του υπογράφοντος-

γ) ένδειξη της προσβαλλόμενης αποφάσεως της Επιτροπής Διαιτησίας-

δ) τον προσδιορισμό των διαδίκων-

ε) συνοπτική έκθεση των γεγονότων-

στ) τους ισχυρισμούς και τα αιτήματα του προσφεύγοντος.

2. Οι παράγραφοι 3 και 4 του άρθρου 37 και οι παράγραφοι 2, 3 και 5 του άρθρου 38 του παρόντος Κανονισμού εφαρμόζονται αναλόγως.

Κεκυρωμένο αντίγραφο της προσβαλλόμενης αποφάσεως επισυνάπτεται στο δικόγραφο της προσφυγής.

3. Μόλις κατατεθεί το δικόγραφο, ο γραμματεύς του Δικαστηρίου ειδοποιεί τη γραμματεία της Επιτροπής Διαιτησίας να διαβιβάσει στο Δικαστήριο το φάκελο της υποθέσεως.

4. Τα άρθρα 39, 40, 55 επ. του παρόντος Κανονισμού εφαρμόζονται αναλόγως στη διαδικασία αυτή.

5. Το Δικαστήριο κρίνει εκδίδοντας απόφαση. Σε περίπτωση ακυρώσεως της αποφάσεως της Επιτροπής το Δικαστήριο αναπέμπει την υπόθεση σ' αυτή, εφόσον υπάρχει λόγος.

Κεφάλαιο 8 ΕΡΜΗΝΕΙΑ ΤΩΝ ΑΠΟΦΑΣΕΩΝ

Άρθρο 102

1. Η αίτηση ερμηνείας υποβάλλεται σύμφωνα με τις διατάξεις των άρθρων 37 και 38 του παρόντος Κανονισμού. Η αίτηση αυτή προσδιορίζει επι πλέον:

α) την προς ερμηνεία απόφαση-

β) τα χωρία των οποίων ζητείται η ερμηνεία.

Η αίτηση στρέφεται εναντίον όλων των διαδίκων τους οποίους αφορά η απόφαση.

2. Το Δικαστήριο, αφού παράσχει στους διαδίκους τη δυνατότητα να υποβάλουν τις παρατηρήσεις τους και ακούσει το γενικό εισαγγελέα, κρίνει εκδίδοντας απόφαση.

Το πρωτότυπο της ερμηνευτικής αποφάσεως επισυνάπτεται στο πρωτότυπο της ερμηνευόμενης αποφάσεως. Σημείωση της ερμηνευτικής αποφάσεως γίνεται στο περιθώριο του πρωτοτύπου της ερμηνευόμενης αποφάσεως.

Κεφάλαιο 9 ΑΙΤΗΣΕΙΣ ΠΕΡΙ ΕΚΔΟΣΕΩΣ ΠΡΟΔΙΚΑΣΤΙΚΩΝ ΑΠΟΦΑΣΕΩΝ ΚΑΙ ΑΛΛΕΣ ΑΙΤΗΣΕΙΣ ΠΕΡΙ ΕΡΜΗΝΕΙΑΣ

Άρθρο 103

(1) 1. Στην περίπτωση των άρθρων 20 του Οργανισμού ΕΟΚ και 21 του Οργανισμού ΕΚΑΕ, οι διατάξεις των άρθρων 42 του παρόντος Κανονισμού εφαρμόζονται μετά την κατάθεση των υπομνημάτων και γραπτών παρατηρήσεων των ανωτέρω άρθρων 20 και 21.

Οι ίδιες διατάξεις εφαρμόζονται και στην περίπτωση μη καταθέσεως εντός της προθεσμίας που καθορίζεται στα ανωτέρω άρθρα 20 και 21 ή όταν οι διάδικοι στην κύρια δίκη, τα Κράτη μέλη, η Επιτροπή ή, κατά περίπτωση, το Συμβούλιο δηλώνουν ότι παραιτούνται από αυτή.

2. Οι διατάξεις της παραγράφου 1 εφαρμόζονται στις αιτήσεις εκδόσεως προδικαστικών αποφάσεων που προβλέπονται στο Πρωτόκολλο περί ερμηνείας από το Δικαστήριο της Συμβάσεως της 29ης Φεβρουαρίου 1968 περί αμοιβαίας αναγνωρίσεως εταιριών και νομικών προσώπων και στο Πρωτόκολλο περί ερμηνείας από το Δικαστήριο της Συμβάσεως της 27ης Σεπτεμβρίου 1968 περί αρμοδιότητας των δικαστηρίων και εκτελέσεως των αποφάσεων επί αστικών και εμπορικών υποθέσεων, που υπογράφηκαν στο Λουξεμβούργο την 3η Ιουνίου 1971, καθώς και στις αιτήσεις που προβλέπονται στο άρθρο 4 του τελευταίου αυτού Πρωτοκόλλου.

Οι διατάξεις της παραγράφου 1 εφαρμόζονται επίσης στις παραπομπές για προδικαστική απόφαση που μπορεί να προβλέπονται σε άλλες συμφωνίες.

3. Στην περίπτωση του άρθρου 41 της συνθήκης ΕΚΑΧ η απόφαση περί παραπομπής επιδίδεται στους διαδίκους της κύριας δίκης, στα Κράτη μέλη, στην Ανώτατη Αρχή και στο Ειδικό Συμβούλιο των Υπουργών.

Εντός προθεσμίας δύο μηνών, που υπολογίζεται από την επίδοση αυτή, οι ενδιαφερόμενοι, κατά το προηγούμενο εδάφιο, δικαιούνται να υποβάλουν υπομνήματα ή γραπτές παρατηρήσεις.

Μετά την κατάθεση των εγγράφων αυτών ή σε περίπτωση μη καταθέσεώς τους εντός της προθεσμίας που καθορίζεται από το προηγούμενο εδάφιο, εφαρμόζονται οι διατάξεις του άρθρου 43 επ. του παρόντος Κανονισμού.

Άρθρο 104

(1) 1. Οι αποφάσεις των εθνικών δικαστηρίων που προβλέπονται στο άρθρο 103 διαβιβάζονται στα Κράτη μέλη στη γλώσσα που διατυπώθηκαν και συνοδεύονται από μετάφραση στην επίσημη γλώσσα του κράτους προς το οποίο απευθύνονται.

2. Όσον αφορά την εκπροσώπηση και εμφάνιση των διαδίκων της κύριας δίκης στη διαδικασία εκδόσεως προδικαστικών αποφάσεων, το Δικαστήριο λαμβάνει υπόψη τους δικονομικούς κανόνες που εφαρμόζονται ενώπιον του εθνικού δικαστηρίου το οποίο έχει απευθυνθεί σ' αυτό.

3. Τα εθνικά δικαστήρια είναι αρμόδια να αποφασίζουν επί των εξόδων της διαδικασίας εκδόσεως προδικαστικών αποφάσεων.

Σε ειδικές περιπτώσεις το Δικαστήριο μπορεί να χορηγήσει το ευεργέτημα πενίας με σκοπό να διευκολύνει την εκπροσώπηση ή εμφάνιση ενός διαδίκου.

Κεφάλαιο 10 ΕΙΔΙΚΕΣ ΔΙΑΔΙΚΑΣΙΕΣ ΤΩΝ ΑΡΘΡΩΝ 103 ΜΕΧΡΙ 105 ΤΗΣ ΣΥΝΘΗΚΗΣ ΕΚΑΕ

Άρθρο 105

(1) 1. Στην περίπτωση του άρθρου 103 τρίτη παράγραφος της συνθήκης ΕΚΑΕ, το δικόγραφο υποβάλλεται σε τέσσερα κεκυρωμένα αντίγραφα και επιδίδεται στην Επιτροπή.

2. Το δικόγραφο συνοδεύεται από το σχέδιο της σχετικής συμφωνίας ή συμβάσεως, από τις παρατηρήσεις της Επιτροπής προς το ενδιαφερόμενο κράτος και από κάθε άλλο στοιχείο προς υποστήριξή του.

Η Επιτροπή υποβάλλει τις παρατηρήσεις της προς το Δικαστήριο εντός προθεσμίας δέκα ημερών, που μπορεί να παραταθεί από τον πρόεδρο, αφού ακουστεί το ενδιαφερόμενο κράτος.

Κεκυρωμένο αντίγραφο των ανωτέρω παρατηρήσεων επιδίδεται στο κράτος αυτό.

3. Αμέσως μετά την κατάθεση του δικογράφου ο πρόεδρος ορίζει τον εισηγητή δικαστή. Ο πρώτος γενικός εισαγγελεύς αναθέτει την υπόθεση σε ένα γενικό εισαγγελέα, μόλις οριστεί ο εισηγητής δικαστής.

4. Η απόφαση λαμβάνεται εν συμβουλίω, αφού ακουστεί ο γενικός εισαγγελεύς.

Οι εκπρόσωποι και σύμβουλοι του ενδιαφερόμενου κράτους και της Επιτροπής ακούγονται κατόπιν αιτήσεώς τους.

Άρθρο 106

1. Στις περιπτώσεις των άρθρων 104 τελευταία παράγραφος και 105 τελευταία παράγραφος της συνθήκης ΕΚΑΕ εφαρμόζονται αναλόγως οι διατάξεις του άρθρου 37 επ. του παρόντος Κανονισμού.

2. Το δικόγραφο επιδίδεται στο κράτος την ιθαγένεια του οποίου έχει το πρόσωπο ή η επιχείρηση εναντίον των οποίων στρέφεται.

Κεφάλαιο 11 ΓΝΩΜΟΔΟΤΗΣΕΙΣ

Άρθρο 107

1. Η αίτηση περί γνωμοδοτήσεως που υποβάλλεται από το Συμβούλιο, κατά το άρθρο 228 της συνθήκης ΕΟΚ, επιδίδεται στην Επιτροπή. Αν η αίτηση υποβάλλεται από την Επιτροπή, επιδίδεται στο Συμβούλιο και στα Κράτη μέλη. Αν η αίτηση υποβάλλεται από ένα Κράτος μέλος, επιδίδεται στο Συμβούλιο, στην Επιτροπή και στα άλλα Κράτη μέλη.

Ο πρόεδρος τάσσει προθεσμία στα όργανα και στα Κράτη μέλη στα οποία επιδίδεται η αίτηση για να υποβάλουν τις γραπτές παρατηρήσεις τους.

2. Η γνωμοδότηση μπορεί να αναφέρεται τόσο στο αν η συμφωνία που πρόκειται να συναφθεί συμβιβάζεται με τις διατάξεις της συνθήκης ΕΟΚ, όσο και στο αν η Κοινότητα ή ένα από τα όργανά της έχουν την εξουσία να συνάψουν τη συμφωνία αυτή.

Άρθρο 108

1. Αμέσως μετά την κατάθεση της αιτήσεως περί γνωμοδοτήσεως κατά το προηγούμενο άρθρο ο πρόεδρος ορίζει εισηγητή δικαστή.

2. Το Δικαστήριο, αφού ακούσει το γενικό εισαγγελέα, εκδίδει εν συμβουλίω αιτιολογημένη γνωμοδότηση.

3. Η γνωμοδότηση υπογράφεται από τον πρόεδρο, τους δικαστές που έλαβαν μέρος στη διάσκεψη και από το γραμματέα, και επιδίδεται στο Συμβούλιο, στην Επιτροπή και στα Κράτη μέλη.

Άρθρο 109

Το Δικαστήριο, καλούμενο να γνωμοδοτήσει βάσει της τέταρτης παραγράφου του άρθρου 95 της συνθήκης ΕΚΑΧ, επιλαμβάνεται κατόπιν αιτήσεως που υποβάλλεται από κοινού από την Ανώτατη Αρχή και το Ειδικό Συμβούλιο των Υπουργών.

Η γνωμοδότηση εκδίδεται σύμφωνα με τους όρους του προηγούμενου άρθρου, κοινοποιείται στην Ανώτατη Αρχή, το ειδικό Συμβούλιο Υπουργών και το Ευρωπαϊκό Κοινοβούλιο.

ΤΕΛΙΚΕΣ ΔΙΑΤΑΞΕΙΣ

Άρθρο 110

1. Ο πρόεδρος καλεί τα πρόσωπα που πρόκειται να οριστούν ενώπιον του Δικαστηρίου ως μέρτυρες ή πραγματογνώμονες να πουν την αλήθεια ή να εκπληρώσουν το έργο τους ευσυνείδητα και αμερόληπτα και εφιστά την προσοχή τους στις ποινικές κυρώσεις που προβλέπονται από το εθνικό τους δίκαιο σε περίπτωση παραβάσεως αυτού του καθήκοντος.

2. Οι μάρτυρες ορκίζονται σύμφωνα με το πρώτο εδάφιο της παραγράφου 5 του άρθρου 47 ή σύμφωνα με τον τύπο που προβλέπει το εθνικό τους δίκαιο.

Αν το εθνικό δίκαιο επιτρέπει στους μάρτυρες κατά τη διαδικασία ενώπιον δικαστηρίου να προβαίνουν σε δήλωση που επέχει θέση όρκου, αντί ή παράλληλα μ' αυτόν, οι μάρτυρες μπορούν να προβαίνουν στη δήλωση αυτή σύμφωνα με τις προϋποθέσεις και τον τύπο που καθορίζονται από το εθνικό τους δίκαιο.

Αν η εθνική νομοθεσία δεν προβλέπει την ορκοδοσία ούτε την ανωτέρω δήλωση, ακολουθείται η διαδικασία που προβλέπεται στην παράγραφο 1.

3. Οι διατάξεις της δεύτερης παραγράφου του παρόντος άρθρου εφαρμόζονται κατ' αναλογία και στους πραγματογνώμονες, με παραπομπή, στην περίπτωση αυτή, στην παράγραφο 6 πρώτο εδάφιο του άρθρου 49 αντί στην παράγραφο 5 πρώτο εδάφιο του άρθρου 47 του παρόντος Κανονισμού.

Άρθρο 111

Υπό την επιφύλαξη των άρθρων 188 της συνθήκης ΕΟΚ και 160 της συνθήκης ΕΚΑΕ, το Δικαστήριο, κατόπιν διαβουλεύσεως με τις ενδιαφερόμενες κυβερνήσεις, θεσπίζει, σε ό,τι το αφορά, συμπληρωματικό κανονισμό σχετικά με:

α) τις αιτήσεις ενεργείας διαδικαστικών πράξεων-

β) τις αιτήσεις παροχής του ευεργετήματος πενίας-

γ) την καταγγελία από το Δικαστήριο των παραβάσεων του όρκου των μαρτύρων και των πραγματογνωμόνων, σύμφωνα με τα άρθρα 28 των Οργανισμών ΕΚΑΧ και ΕΚΑΕ και 27 του Οργανισμού ΕΟΚ.

Άρθρο 112

Ο παρών Κανονισμός αντικαθιστά τον Κανονισμό Διαδικασίας του Δικαστηρίου των Ευρωπαϊκών Κοινοτήτων της 3ης Μαρτίου 1959, όπως τροποποιήθηκε από την απόφαση του Δικαστηρίου της 11ης Νοεμβρίου 1959 (ΕΕ αριθ. 2 της 18. 1. 1960, σ. 17/60, γαλλική έκδοση).

Άρθρο 113

Ο παρών Κανονισμός, που είναι αυθεντικός στις γλώσσες που αναφέρονται στην παράγραφο 1 του άρθρου 29, είναι δημοσιευτέος στην Επίσημη Εφημερίδα των Ευρωπαϊκών Κοινοτήτων.

ΠΑΡΑΡΤΗΜΑ I

ΑΠΟΦΑΣΗ ΠΕΡΙ ΤΩΝ ΕΟΡΤΑΣΙΜΩΝ ΗΜΕΡΩΝ

Άρθρο 1

(3) Ο κατάλογος των κατά νόμον εορτασίμων ημερών κατά την έννοια της παραγράφος 2 του άρθρου 80 του Κανονισμού Διαδικασίας έχει ως εξής:

η πρώτη του έτους-

η Δευτέρα του Πάσχα-

η 1η Μαΐου-

η ημέρα της Αναλήψεως-

η Δευτέρα της Πεντηκοστής-

η 23η Ιουνίου-

η 24η Ιουνίου, όταν η 23η Ιουνίου είναι Κυριακή-

η 15η Αυγούστου-

η 1η Νοεμβρίου-

η 25η Δεκεμβρίου-

η 26η Δεκεμβρίου.

Οι κατά νόμον εορτάσιμες ημέρες που αναφέρονται στο πρώτο εδάφιο είναι αυτές που τηρούνται στην έδρα του Δικαστηρίου.

Άρθρο 2

Οι διατάξεις της παραγράφου 2 του άρθρου 80 του Κανονισμού Διαδικασίας εφαρμόζονται αποκλειστικά στις κατά νόμον εορτάσιμες ημέρες που αναφέρονται στο άρθρο 1 της αποφάσεως αυτής.

Άρθρο 3

Η παρούσα απόφαση, που αποτελει το παράρτημα I του Κανονισμού Διαδικασίας, τίθεται σε ισχύ την ίδια ημέρα με τον Κανονισμό Διαδικασίας στον οποίο επισυνάπτεται.

Είναι δημοσιευτέα στην Επίσημη Εφημερίδα των Ευρωπαϊκών Κοινοτήτων.

ΠΑΡΑΡΤΗΜΑ II

ΑΠΟΦΑΣΗ ΠΕΡΙ ΠΑΡΕΚΤΑΣΕΩΣ ΠΡΟΘΕΣΜΙΩΝ ΛΟΓΩ ΑΠΟΣΤΑΣΕΩΣ

Άρθρο 1

(3) Αν οι διάδικοι δεν έχουν τη συνήθη διαμονή τους στο Μεγάλο Δουκάτο του Λουξεμβούργου, οι δικονομικές προθεσμίες παρεκτείνονται, λόγω αποστάσεως, ως εξής:

- για το Βασίλειο του Βελγίου κατά δύο ημέρες,

- για την Ομοσπονδιακή Δημοκρατία της Γερμανίας, το ευρωπαϊκό έδαφος της Γαλλικής Δημοκρατίας και το ευρωπαϊκό έδαφος του Βασιλείου των Κάτω Χωρών κατά έξι ημέρες.

- για το ευρωπαϊκό έδαφος του Βασιλείου της Δανίας, την Ιρλανδία, την Ελληνική Δημοκρατία, την Ιταλική Δημοκρατία και το Ηνωμένο Βασίλειο κατά 10 ημέρες.

- για τις άλλες χώρες και εδάφη της Ευρώπης κατά δύο εβδομάδες,

- για της λοιπές χώρες, διαμερίσματα και εδάφη κατά ένα μήνα.

Άρθρο 2

Η παρούσα απόφαση, που αποτελεί το παράρτημα II του Κανονισμού Διαδικασίας, τίθεται σε ισχύ την ίδια ημέρα με τον Κανονισμό Διαδικασίας στον οποία επισυνάπτεται.

Είναι δημοσιευτέα στην Επίσημη Εφημερίδα των Ευρωπαϊκών Κοινοτήτων.

ΣΥΜΠΛΗΡΩΜΑΤΙΚΟΣ ΚΑΝΟΝΙΣΜΟΣ

ΠΕΡΙΕΧΟΜΕΝΑ Σελίδα

Κεφάλαιο I - Αίτηση για την ενέργεια διαδικαστικών πράξεων (άρθρα 1 μέχρι 3) ... 29

Κεφάλαιο II - Ευεργέτημα πενίας (άρθρα 4 και 5) ... 30

Κεφάλαιο III - Καταγγελία των παραβάσεων του όρκου μαρτύρων και πραγματογνωμόνων (άρθρα 6 και 7) ... 30

Τελικές διατάξεις (άρθρα 8 και 9) ... 30

Παράρτημα I - Κατάλογος που προβλέπεται στο άρθρο 2 πρώτη παράγραφος ... 31

Παράρτημα II - Κατάλογος που προβλέπεται στο άρθρο 4 δεύτερη παράγραφος ... 31

Παράρτημα III - Κατάλογος που προβλέπεται στο άρθρο 6 ... 31

ΚΕΦΑΛΑΙΟ I ΑΙΤΗΣΗ ΓΙΑ ΤΗΝ ΕΝΕΡΓΕΙΑ ΔΙΑΔΙΚΑΣΤΙΚΩΝ ΠΡΑΞΕΩΝ

Άρθρο 1

Η αίτηση για την ενέργεια διαδικαστικών πράξεων εκδίδεται με τη μορφή διατάξεως η οποία περιέχει το επώνυμο, όνομα, ιδιότητα και διεύθυνση των μαρτύρων ή πραγματογνωμόνων, προσδιορίζει τα περιστατικά για τα οποία θα εξετασθούν οι μάρτυρες ή θα γνωμοδοτήσουν πραγματογνώμονες, αναφέρει τα ονόματα των διαδίκων, τους εκπροσώπους, δικηγόρους ή συμβούλους τους, καθώς και τον αντίκλητό τους, και εκθέτει συνοπτικά το αντικείμενο της διαφοράς.

Η διάταξη επιδίδεται από το γραμματέα στους διαδίκους

Άρθρο 2

Ο γραμματεύς αποστέλλει τη διάταξη στην αναφερόμενη στο παράρτημα I αρμόδια αρχή του Κράτους μέλους, στο έδαφος του οποίου πρέπει να διεξαχθεί η απόδειξη με μάρτυρες ή πραγματογνώμονες. Όπου απαιτείται, η διάταξη συνοδεύεται από μετάφραση στην ή στις επίσημες γλώσσες του Κράτους μέλους στο οποίο απευθύνεται.

Η αρχή που ορίζεται κατ' εφαρμογή της πρώτης παραγράφου διαβιβάζει τη διάταξη στην αρμόδια δικαστική αρχή σύμφωνα με το εσωτερικό της δίκαιο.

Η αρμόδια δικαστική αρχή εκτελεί τις διαδικαστικές πράξεις των οποίων η ενέργεια ζητήθηκε σύμφωνα με τις διατάξεις του εσωτερικού της δικαίου. Μετά την εκτέλεση των σχετικών προς την αίτηση πράξεων, η αρμόδια δικαστική αρχή διαβιβάζει στην αρχή που ορίζεται κατ' εφαρμογή της πρώτης παραγράφου τη διάταξη, που περιέχει την αίτηση για την ενέργεια διαδικαστικών πράξεων, τα στοιχεία που προέκυψαν από την εκτέλεση αυτών των πράξεων και κατάσταση των εξόδων. Τα έγγραφα αυτά αποστέλλονται στο γραμματέα του Δικαστηρίου.

Ο γραμματεύς φροντίζει για τη μετάφραση των εγγράφων στη γλώσσα της διαδικασίας.

Άρθρο 3

Το Δικαστήριο επιβαρύνεται με τα έξοδα της αιτήσεως για την ενέργεια διαδικαστικών πράξεων υπό την επιφύλαξη να τα επιβάλει ενδεχομένως στους διαδίκους.

ΚΕΦΑΛΑΙΟ II ΕΥΕΡΓΕΤΗΜΑ ΠΕΝΙΑΣ

Άρθρο 4

Το Δικαστήριο, με τη διάταξη με την οποία αποφασίζει την παροχή του ευεργετήματος της πενίας, διατάσσει να διοριστεί δικηγόρος για να εκπροσωπήσει τον ενδιαφερόμενο.

Αν ο ενδιαφερόμενος δεν προτείνει ο ίδιος δικηγόρο ή αν το Δικαστήριο δεν εγκρίνει την επιλογή του, ο γραμματεύς αποστέλλει κεκυρωμένο αντίγραφο της διατάξεως και αντίγραφο της αιτήσεως παροχής ευεργετήματος πενίας στην αρμόδια αρχή του ενδιαφερόμενου κράτους, η οποία αναφέρεται στο παράρτημα II. Το Δικαστήριο, αφού λάβει υπόψη τις προτάσεις που διαβίβασε η ανωτέρω αρχή, διορίζει αυτεπαγγέλτως δικηγόρο για να εκπροσωπήσει τον ενδιαφερόμενο.

Άρθρο 5

Το Δικαστήριο προκαταβάλλει τα έξοδα και αποφασίζει για τις προκαταβαλλόμενες δαπάνες και την αμοιβή του δικηγόρου. Κατόπιν αιτήσεως του δικηγόρου, ο πρόεδρος μπορεί να διατάξει να του δοθεί προκαταβολή.

ΚΕΦΑΛΑΙΟ III ΚΑΤΑΓΓΕΛΙΑ ΤΩΝ ΠΑΡΑΒΑΣΕΩΝ ΤΟΥ ΟΡΚΟΥ ΜΑΡΤΥΡΩΝ ΚΑΙ ΠΡΑΓΜΑΤΟΓΝΩΜΟΝΩΝ

Άρθρο 6

Το Δικαστήριο, αφού ακούσει το γενικό εισαγγελέα, μπορεί ν' αποφασίσει να καταγγείλει στην αναφερόμενη στο παράρτημα III αρμόδια αρχή του Κράτους μέλους, οι δικαστικές αρχές του οποίου είναι αρμόδιες για την ποινική δίωξη, κάθε ψευδορκία ή ψευδή ένορκη δήλωση πραγματογνώμονα ενώπιόν του, λαμβάνοντας υπόψη τις διατάξεις του άρθρου 110 του Κανονισμού Διαδικασίας.

Άρθρο 7

Ο γραμματεύς φροντίζει για τη διαβίβαση της αποφάσεως του Δικαστηρίου.

Η απόφαση εκθέτει τα γεγονότα και τα περιστατικά στα οποία βασίζεται η καταγγελία.

ΤΕΛΙΚΕΣ ΔΙΑΤΑΞΕΙΣ

Άρθρο 8

Ο παρών συμπληρωματικός Κανονισμός αντικαθιστά το συμπληρωματικό Κανονισμό της 9ης Μαρτίου 1962 (ΕΕ αριθ. 34 της 5. 5. 1962, σ. 1113/62, γαλλική έκδοση).

Άρθρο 9

Ο παρών Κανονισμός, που είναι αυθεντικός στις γλώσσες που αναφέρονται στην παράγραφο 1 του άρθρου 29 του Κανονισμού Διαδικασίας, είναι δημοσιευτέος στην Επισημη Εφημερίδα των Ευρωπαϊκών Κοινοτήτων.

Τίθεται σε ισχύ από την ημερομηνία της δημοσιεύσεώς του.

ΠΑΡΑΡΤΗΜΑ I (4)

Κατάλογος που προβλέπεται στο άρθρο 2 πρώτη παράγραφος Βέλγιο

Ο Υπουργός Δικαιοσύνης

Γαλλία

Ο Υπουργός Δικαιοσύνης

Γερμανία

Ο Ομοσπονδιακός Υπουργός Δικαιοσύνης

Δανία

Ο Υπουργός Δικαιοσύνης

Ελλάς

Ο Υπουργός Δικαιοσύνης

Ιταλία

Ο Υπουργός Δικαιοσύνης

Ιρλανδία

Ο Υπουργός Δικαιοσύνης

Κάτω Χώρες

Ο Υπουργός Δικαιοσύνης

Λουξεμβούργο

Ο Υπουργός Δικαιοσύνης

Ηνωμένο Βασίλειο

Ο Secretary of State

ΠΑΡΑΡΤΗΜΑ I (4)

Κατάλογος που προβλέπεται στο άρθρο 4 δεύτερη παράγραφος Βέλγιο

Ο Υπουργός Δικαιοσύνης

Γαλλία

Ο Υπουργός Δικαιοσύνης

Γερμανία

Bundesrechtsanwaltskammer

Δανία

Ο Υπουργός Δικαιοσύνης

Ελλάς

Ο Υπουργός Δικαιοσύνης

Ιταλία

Ο Υπουργός Δικαιοσύνης

Ιρλανδία

Ο Υπουργός Δικαιοσύνης

Κάτω Χώρες

Algemene Raad van de Nederlandse Orde van Advocaten

Λουξεμβούργο

Ο Υπουργός Δικαιοσύνης

Ηνωμένο Βασίλειο

The Law Society, London

(για τους αιτούντες που κατοικούν στην Αγγλία ή στην Ουαλλία)

The Law Society of Scotland, Edinburgh

(για τους αιτούντες που κατοικούν στη Σκωτία)

The Incorporated Law Society of Northern Ireland, Belfast

(για τους αιτούντες που κατοικούν στη Βόρεια Ιρλανδία)

ΠΑΡΑΡΤΗΜΑ II (4)

Κατάλογος που προβλέπεται στο άρθρο 6 Βέλγιο

Ο Υπουργός Δικαιοσύνης

Γαλλία

Ο Υπουργός Δικαιοσύνης

Γερμανία

Ο Ομοσπονδιακός Υπουργός Δικαιοσύνης

Δανία

Ο Υπουργός Δικαιοσύνης

Ελλάς

Ο Υπουργός Δικαιοσύνης

Ιταλία

Ο Υπουργός Δικαιοσύνης

Ιρλανδία

Ο Υπουργός Δικαιοσύνης

Κάτω Χώρες

Ο Υπουργός Δικαιοσύνης

Λουξεμβούργο

Ο Υπουργός Δικαιοσύνης

Ηνωμένο Βασίλειο

Her Majesty' s Attorney General, για τους μάρτυρες ή πραγματογνώμονες που κατοικούν στην Αγγλία ή στην Ουαλλία

Her Majesty' s Advocate, για τους μάρτυρες ή πραγματογνώμονες που κατοικούν στην Σκωτία

Her Majesty' s Attorney General, για τους μάρτυρες ή πραγματογνώμονες που κατοικούν στη Βόρεια Ιρλανδία

ΟΔΗΓΙΕΣ ΠΡΟΣ ΤΟΝ ΓΡΑΜΜΑΤΕΑ

ΠΕΡΙΕΧΟΜΕΝΑ Σελίδα

Πρώτο τμήμα Αρμοδιότητες της γραμματείας (άρθρα 1 μέχρι 10) ... 32

Δεύτερο τμήμα Τήρηση του πρωτοκόλλου (άρθρα 11 μέχρι 16) ... 34

Τρίτο τμήμα Κανονισμός τελών γραμματείας και δικαστικών εξόδων (άρθρα 17 μέχρι 22) ... 35

Τέταρτο τμήμα Δημοσιεύσεις του Δικαστηρίου (άρθρα 23 μέχρι 25) ... 36

λικές διατάξεις (άρθρα 26 και 27) ... 36

ΠΡΩΤΟ ΤΜΗΜΑ ΑΡΜΟΔΙΟΤΗΤΕΣ ΤΗΣ ΓΡΑΜΜΑΤΕΙΑΣ

Άρθρο 1

1. Η γραμματεία είναι ανοικτή για το κοινό από Δευτέρα μέχρι Παρασκευή από τις 10.00 μέχρι τις 12.00 και από τις 15.00 μέχρι τις 18.00 εκτός από τις εορτάσιμες ημέρες που αναφέρονται στο Παράρτημα I του Κανονισμού Διαδικασίας.

Εκτός από τις ώρες εργασίας της γραμματείας, τα διαδικαστικά έγγραφα μπορούν να κατατεθούν εγκύρως στο φύλακα υπηρεσίας, ο οποίος σημειώνει την ημερομηνία και ώρα καταθέσεως.

2. Όταν το Δικαστήριο ή ένα τμήμα συνεδριάζει δημοσίως, η γραμματεία ανοίγει για το κοινό οπωσδήποτε μισή ώρα πριν από την έναρξη της συνεδριάσεως.

Άρθρο 2

Ο γραμματεύς είναι υπεύθυνος για την τήρηση των φακέλων των εκκρεμών υποθέσεων και για τη συνεχή ενημέρωσή τους.

Άρθρο 3

1. Ο γραμματεύς είναι υπεύθυνος για τη σύνταξη των πρωτοτύπων των αποφάσεων, διατάξεων και λοιπών αποφάσεων, τις οποίες υποβάλλει προς υπογραφή στους αρμόδιους δικαστές.

2. Ο γραμματεύς φροντίζει ώστε οι επιδόσεις, κοινοποιήσεις και γνωστοποιήσεις που προβλέπονται από τις συνθήκες ΕΚΑΧ, ΕΟΚ και ΕΚΑΕ, από τους Οργανισμούς ΕΚΑΧ, ΕΟΚ και ΕΚΑΕ, από κάθε άλλη πράξη με την οποία παραχωρούνται αρμοδιότητες στο Δικαστήριο, καθώς και από τον Κανονισμό Διαδικασίας, να γίνονται σύμφωνα με τις διατάξεις του τελευταίου. Στο αντίγραφο της πράξεως προς επίδοση, κοινοποίηση ή γνωστοποίηση, ο γραμματεύς επισυνάπτει συστημένη επιστολή, την οποία υπογράφει και στην οποία σημειώνεται ο αριθμός της υποθέσεως, ο αριθμός του πρωτοκόλλου και συνοπτική ένδειξη της φύσεως της πράξεως. Αντίγραφο αυτής της επιστολής επισυνάπτεται στο πρωτότυπο.

3. Οι πράξεις της διαδικασίας και τα σχετικά με αυτή έγγραφα επιδίδονται στους διαδίκους.

Αν κατατεθούν στη γραμματεία πολύ εκτεταμένα έγγραφα σ' ένα μόνο αντίγραφο, ο γραμματεύς, αφού συμβουλευτεί τον εισηγητή δικαστή, πληροφορεί τους διαδίκους με συστημένη επιστολή ότι μπορούν να λάβουν γνώση αυτών στη γραμματεία.

4. Όταν στα αιτήματα του εισαγωγικού δικογράφου της δίκης γίνεται απευθείας επίκληση του παρανόμου μιας πράξεως ενός κοινοτικού οργάνου που δεν είναι διάδικος, ο γραμματεύς διαβιβάζει αντίγραφο του εισαγωγικού δικόγραφου στο εν λόγω όργανο, σύμφωνα με τη δεύτερη παράγραφο των άρθρων 18 των Οργανισμών του Δικαστηρίου της ΕΟΚ και της ΕΚΑΕ και 21 του Οργανισμού του Δικαστηρίου της ΕΚΑΧ.

Ο γραμματεύς δεν διαβιβάζει άλλα υπομνήματα της έγγραφης διαδικασίας στο εν λόγω όργανο, εκτός αν το Δικαστήριο επέτρεψε την παρέμβασή του σύμφωνα με την παράγραφο 4 του άρθρου 93 του Κανονισμού Διαδικασίας.

Άρθρο 4

1. Με αίτηση του ενδιαφερόμενου διαδίκου, χορηγείται απόδειξη παραλαβής κάθε διαδικαστικού εγγράφου που έχει κατατεθεί στη γραμματεία.

2. Εκτός από ρητή άδεια του προέδρου ή του Δικαστηρίου, ο γραμματεύς αρνείται την αποδοχή ή, ανάλογα με την περίπτωση, επιστρέφει αμελλητί, με συστημένη επιστολή, κάθε πράξη ή έγγραφο που δεν προβλέπεται από τον Κανονισμό Διαδικασίας ή που δεν έχει συνταχθεί στη γλώσσα της διαδικασίας.

3. Αν η ημερομηνία καταθέσεως στη γραμματεία ενός εγγράφου της διαδικασίας διαφέρει από την ημερομηνία εγγραφής του στο πρωτόκολλο, γίνεται σχετική μνεία στο έγγραφο της διαδικασίας.

Άρθρο 5

1. Ο γραμματεύς, αφού συμβουλευτεί τον πρόεδρο και τον εισηγητή δικαστή, παίρνει όλα τα αναγκαία μέτρα για την εφαρμογή της παραγράφου 7 του άρθρου 38 του Κανονισμού Διαδικασίας.

Ο γραμματεύς τάσσει την προθεσμία που προβλέπει το ανωτέρω άρθρο και την κοινοποιεί στον ενδιαφερόμενο με συστημένη επιστολή έναντι αποδείξεως παραλαβής.

Αν ο ενδιαφερόμενος δεν συμμορφωθεί με τις οδηγίες του γραμματέως, ο τελευταίος υποβάλλει το ζήτημα στον πρόεδρο του Δικαστηρίου.

2. Η αίτηση προς τη γραμματεία της Επιτροπής Διαιτησίας σύμφωνα με την παράγραφο 3 του άρθρου 101 του Κανονισμού Διαδικασίας διαβιβάζεται με συστημένη επιστολή έναντι αποδείξεως παραλαβής.

Η δικογραφία επιστρέφεται στη γραμματεία της Επιτροπής Διαιτησίας μετά τη δημοσίευση της αποφάσεως του Δικαστηρίου ή μετά τη διαγραφή της υποθέσεως από το πρωτόκολλο του Δικαστηρίου.

Άρθρο 6

1. Στο τέλος του πρωτοτύπου της αποφάσεως ή διατάξεως γίνεται μνεία περί της αναγνώσεώς της σε δημόσια συνεδρίαση. Η μνεία αυτή, στη γλώσσα της διαδικασίας έχει ως εξής:

"Δημοσιεύτηκε σε δημόσια συνεδρίαση στο...... την..........

Ο γραμματεύς

(υπογραφή)

Ο πρόεδρος

(υπογραφή)".

2. Οι σημειώσεις στο περιθώριο των αποφάσεων που προβλέπονται στις παραγράφους 4 του άρθρου 66, 6 του άρθρου 94, 3 του άρθρου 97, 3 του άρθρου 100 και 2 του άρθρου 102 του Κανονισμού Διαδικασίας γίνονται στη γλώσσα της διαδικασίας και μονογραφούνται από τον πρόεδρο και το γραμματέα.

Άρθρο 7

1. Πριν από κάθε δημόσια συνεδριάση του Δικαστηρίου ή ενός τμήματος, ο γραμματεύς συντάσσει στη γλώσσα της διαδικασίας έκθεμα της συνεδριάσεως, το οποίο περιλαμβάνει:

- την ημερομηνία, ώρα και τόπο της συνεδριάσεως,

- μνεία των υποθέσεων που θα εκφωνηθούν,

- τα ονοματεπώνυμα των διαδίκων,

- τα ονοματεπώνυμα και τις ιδιότητες των εκπροσώπων, συμβούλων και δικηγόρων των διαδίκων.

Το έκθεμα αναρτάται στην είσοδο της αίθουσας συνεδριάσεων.

2. Ο γραμματεύς συντάσσει στη γλώσσα της διαδικασίας τα πρακτικά κάθε δημόσιας συνεδριάσεως, τα οποία περιλαμβάνουν:

- την ημερομηνία και τον τόπο της συνεδριάσεως,

- τα ονοματεπώνυμα των μετεχόντων δικαστών, γενικών εισαγγελέων και του παρισταμένου γραμματέως,

- μνεία της υποθέσεως,

- τα ονοματεπώνυμα των διαδίκων,

- τα ονοματεπώνυμα και τις ιδιότητες των εκπροσώπων, συμβούλων και δικηγόρων των διαδίκων,

- τα ονοματεπώνυμα, ιδιότητες και κατοικία των μαρτύρων που εξετάστηκαν ή πραγματογνωμόνων που γνωμοδότησαν,

- μνεία των αποδείξεων που προσκομίστηκαν στη συνεδρίαση,

- μνεία των εγγράφων που κατατέθηκαν από τους διαδίκους κατά τη διάρκεια της συνεδριάσεως,

- όλες γενικά τις αποφάσεις που έλαβε το Δικαστήριο, το τμήμα, ο πρόεδρος του Δικαστηρίου ή του τμήματος κατά τη συνεδρίαση.

Αν η προφορική διαδικασία για την ίδια υπόθεση απαιτεί περισσότερες διαδοχικές συνεδριάσεις, μπορεί να συνταχθεί ένα μόνο πρακτικό.

Άρθρο 8

Ο γραμματεύς φροντίζει ώστε τα πρόσωπα ή τα όργανα στα οποία έχει ανατεθεί η διεξαγωγή μιας έρευνας ή πραγματογνωμοσύνης, σύμφωνα με το άρθρο 49 του Κανονισμού Διαδικασίας, να διαθέτουν τα αναγκαία μέσα για την εκτέλεση του έργου που τους έχει ανατεθεί.

Άρθρο 9

Το αποδεικτικό νομιμοποιήσεως που προβλέπεται στο άρθρο 33 β) του Κανονισμού Διαδικασίας διαβιβάζεται στο σύμβουλο ή στο δικηγόρο, κατόπιν αιτήσεώς τους, αν αυτό είναι αναγκαίο για την ομαλή διεξαγωγή της δίκης.

Το αποδεικτικό νομιμοποιήσεως συντάσσεται από το γραμματέα.

Άρθρο 10

Για την εφαρμογή του άρθρο 32 του Κανονισμού Διαδικασίας απόσπασμα του εκθέματος της συνεδριάσεως γνωστοποιείται εκ των προτέρων στον Υπουργό Εξωτερικών του κράτους όπου βρίσκεται η έδρα του Δικαστηρίου.

ΔΕΥΤΕΡΟ ΤΜΗΜΑ ΤΗΡΗΣΗ ΤΟΥ ΠΡΩΤΟΚΟΛΛΟΥ

Άρθρο 11

Ο γραμματεύς είναι υπεύθυνος για την ενημέρωση του πρωτοκόλλου των υποθέσεων που φέρονται ενώπιον του Δικαστηρίου.

Άρθρο 12

Όταν πρωτοκολληθεί ένα εισαγωγικό δικόγραφο της δίκης, η υπόθεση παίρνει αύξοντα αριθμό που ακολουθείται από ένδειξη του έτους και συνοδεύεται από σχετική ένδειξη είτε του ονοματεπώνυμου του προσφεύγοντος είτε του αντικειμένου του δικογράφου. Οι υποθέσεις αναφέρονται με τον αριθμό αυτό.

Η αίτηση ασφαλιστικών μέτρων παίρνει τον ίδιο αριθμό με την κύρια υπόθεση και ακολουθείται από το γράμμα "R".

Άρθρο 13

Οι σελίδες του πρωτοκόλλου αριθμούνται εκ των προτέρων.

Κατά περιοδικά διαστήματα, το πρωτόκολλο θεωρείται και μονογραφείται από τον πρόεδρο και το γραμματέα στο περιθώριο της τελευταίας εγγραφής.

Άρθρο 14

Στο πρωτόκολλο καταχωρίζονται τα διαδικαστικά έγγραφα τα σχετικά με τις υποθέσεις που φέρονται ενώπιον του Δικαστηρίου, και ιδίως τα έγγραφα που κατατίθενται στη δικογραφία από τους διαδίκους και οι επιδόσεις που γίνονται από το γραμματέα.

Τα συνημμένα στα έγγραφα της διαδικασίας καταχωρίζονται, εφόσον δεν κατατίθενται συγχρόνως με το κύριο έγγραφο.

Άρθρο 15

1. Οι εγγραφές γίνονται κατά συνέχεια και με τη σειρά της προσκομίσεως των εγγράφων προς εγγραφή. Οι εγγραφές αριθμούνται κατ' αύξοντα αριθμό και χωρίς χάσματα.

2. Η εγγραφή γίνεται αμέσως μετά την κατάθεση των διαδικαστικών εγγράφων στη γραμματεία.

Όταν η πράξη προέρχεται από το Δικαστήριο η εγγραφή της γίνεται την ίδια ημέρα που εκδόθηκε.

3. Η εγγραφή περιέχει τα αναγκαία στοιχεία για τον προσδιορισμό του εγγράφου και ιδίως:

- την ημερομηνία εγγραφής,

- τη μνεία της υποθέσεως,

- τη φύση του εγγράφου,

- την ημερομηνία του εγγράφου.

Η εγγραφή γίνεται στη γλώσσα της διαδικασίας. Οι αριθμοί γράφονται με ψηφία ενώ επιτρέπονται συνήθεις συντομογραφίες.

4. Όταν παρίσταται ανάγκη διορθώσεων, γίνεται σχετική σημείωση στο περιθώριο, που μονογραφείται από το γραμματέα.

Άρθρο 16

Ο αριθμός της σειράς εγγραφής κάθε πράξεως που προέρχεται από το Δικαστήριο σημειώνεται στην πρώτη σελίδα της.

Σημείωση της εγγραφής στο πρωτόκολλο γίνεται στο πρωτότυπο κάθε εγγράφου που καταθέτουν οι διάδικοι, με επίθεση σφραγίδας που περιλαμβάνει στη γλώσσα της διαδικασίας το ακόλουθο κείμενο:

"Η εγγραφή στο πρωτόκολλο του Δικαστηρίου φέρει τον αριθμό ...

Λουξεμβούργο, ..."

Η σημείωση αυτή υπογράφεται από το γραμματέα.

ΤΡΙΤΟ ΤΜΗΜΑ ΚΑΝΟΝΙΣΜΟΣ ΤΕΛΩΝ ΓΡΑΜΜΑΤΕΙΑΣ ΚΑΙ ΔΙΚΑΣΤΙΚΩΝ ΕΞΟΔΩΝ

Άρθρο 17

Μόνο τα τέλη γραμματείας που αναφέρονται σ' αυτό το τμήμα μπορούν να εισπραχθούν.

Άρθρο 18

Η πληρωμή των τελών της γραμματείας γίνεται είτε τοις μετρητοίς στο ταμείο του Δικαστηρίου είτε με λογιστική μεταφορά για λογαριασμό του Δικαστηρίου στην τράπεζα που μνημονεύεται στην ειδοποίηση πληρωμής.

Άρθρο 19

Αν στο διάδικο που οφείλει τέλη γραμματείας χορηγηθεί το ευεργέτημα πενίας, εφαρμόζονται οι διατάξεις της παραγράφου 5 του άρθρου 76 του Κανονισμού Διαδικασίας.

Άρθρο 20

Τα τέλη γραμματείας είναι τα ακόλουθα:

α) 60 φράγκα Λουξεμβούργου κατά σελίδα, για έκδοση κεκυρωμένου αντιγράφου αποφάσεως ή διατάξεως, δικογράφου ή πρακτικών, για απόσπασμα του πρωτοκόλλου του Δικαστηρίου, για ακριβές αντίγραφο που εκδίδεται σε εφαρμογή του άρθρου 72 β) του Κανονισμού Διαδικασίας-

β) 500 φράγκα Λουξεμβούργου κατά σελίδα, για μετάφραση που γίνεται κατ' εφαρμογή του άρθρου 72 β) του Κανονισμού Διαδικασίας.

Μία σελίδα περιέχει το πολύ 40 σειρές.

Τα παρόντα τέλη ισχύουν για το πρώτο αντίγραφο. Τα τέλη για κάθε επιπλέον αντίγραφο ανέρχονται σε 50 φράγκα Λουξεμβούργου κατά σελίδα ή κατά τμήμα σελίδας.

Τα τέλη που αναφέρονται στο παρόν άρθρο αυξάνονται από την 1η Ιανουαρίου 1975 κατά 10 % κάθε φορά που ο δείκτης κόστους ζωής, ο οποίος δημοσιεύεται από την Κυβέρνηση του Μεγάλου Δουκάτου του Λουξεμβούργου, αυξάνεται κατά 10 %.

Άρθρο 21

1. Στις περιπτώσεις που, κατ' εφαρμογή των παραγράφων 3 του άρθρου 47, 1 του άρθρου 51 και 5 του άρθρου 76 του Κανονισμού Διαδικασίας, ζητείται προκαταβολή από το ταμείο του Δικαστηρίου, ο γραμματεύς προσκαλεί τον ενδιαφερόμενο να του υποβάλει αναλυτική κατάσταση των εξόδων για τα οποία ζητείται η προκαταβολή.

Οι μεν μάρτυρες υποβάλλουν δικαιολογητικά για τα διαφυγόντα κέρδη τους, οι δε πραγματογνώμονες πίνακα αμοιβής για τις εργασίες τους.

2. Ο γραμματεύς δίνει εντολή για την καταβολή από το ταμείο του Δικαστηρίου των ποσών που οφείλονται, σύμφωνα με την προηγούμενη παράγραφο, έναντι εξοφλητικής αποδείξεως ή αποδείξεως λογιστικού διακανονισμού.

Σε περίπτωση που ο γραμματεύς κρίνει ότι το ζητούμενο ποσό είναι υπερβολικό, μπορεί να το μειώσει αυτεπαγγέλτως ή να το κατανείμει με δόσεις.

3. Ο γραμματεύς δίνει εντολή για την απόδοση από το ταμείο του Δικαστηρίου των εξόδων που προκλήθηκαν από την αίτηση ενεργείας διαδικαστικών πράξεων και οφείλονται, σύμφωνα με το άρθρο 3 του συμπληρωματικού Κανονισμού, στην αρχή που υποδεικνύεται από την αρμόδια αρχή, η οποία αναφέρεται στο άρθρο 2 του εν λόγω Κανονισμού. Η απόδοση αυτών των εξόδων γίνεται στο νόμισμα του ενδιαφερόμενου κράτους έναντι αποδείξεως λογιστικού διακανονισμού.

4. Ο γραμματεύς δίνει εντολή για την πληρωμή από το ταμείο του Δικαστηρίου της προκαταβολής που αναφέρεται στο άρθρο 5 δεύτερη παράγραφος του συμπληρωματικού Κανονισμού, σύμφωνα με όσα ορίζονται στο δεύτερο εδάφιο της παραγράφου 2 του παρόντος άρθρου.

Άρθρο 22

1. Όπου συντρέχει περίπτωση αναλήψεως των ποσών που καταβάλλονται λόγω του ευεργετήματος της πενίας που προβλέπεται στην παράγραφο 5 του άρθρου 76 του Κανονισμού Διαδικασίας, αυτά τα ποσά ζητούνται με συστημένη επιστολή που υπογράφει ο γραμματεύς. Η επιστολή αυτή καθορίζει, εκτός από το ύψος του ποσού που πρέπει να αποδοθεί, τον τρόπο και την προθεσμία καταβολής.

Η ίδια διάταξη ισχύει σε περίπτωση εφαρμογής του άρθρου 72 α) του Κανονισμού Διαδικασίας και των παραγράφων 3 και 4 του άρθρου 21 των οδηγιών αυτών.

2. Αν τα απαιτηθέντα ποσά δεν καταβληθούν εντός της προθεσμίας που έταξε ο γραμματεύς, ο τελευταίος ζητεί από το Δικαστήριο την έκδοση εκτελεστής διατάξεως και την αναγκαστική της εκτέλεση κατά τους όρους των άρθρων 44 και 92 της συνθήκης ΕΚΑΧ, 187 και 192 της συνθήκης ΕΟΚ, 159 και 164 της συνθήκης ΕΚΑΕ.

Αν ένας διάδικος καταδικάστηκε με απόφαση ή διάταξη σε πληρωμή των εξόδων στο ταμείο του Δικαστηρίου, ο γραμματεύς ζητεί την είσπραξη των εξόδων αυτών με αναγκαστική εκτέλεση, εφόσον η καταβολή δεν γίνει εντός της προθεσμίας που έχει ταχθεί.

ΤΕΤΑΡΤΟ ΤΜΗΜΑ ΔΗΜΟΣΙΕΥΣΕΙΣ ΤΟΥ ΔΙΚΑΣΤΗΡΙΟΥ

Άρθρο 23

Ο γραμματεύς είναι υπεύθυνος για τις δημοσιεύσεις του Δικαστηρίου.

Άρθρο 24

Η Συλλογή της Νομολογίας του Δικαστηρίου δημοσιεύεται στις γλώσσες που προβλέπονται στο άρθρο 1 του Κανονισμού υπ' αριθ. 1 του Δικαστηρίου, με τις προτάσεις των γενικών εισαγγελέων, τις γνωμοδοτήσεις και τις διατάξεις περί ασφαλιστικών μέτρων που εκδόθηκαν κατά τη διάρκεια του ημερολογιακού έτους.

Άρθρο 25

Ο γραμματεύς φροντίζει για τη δημοσίευση στην Επίσημη Εφημερίδα των Ευρωπαϊκών Κοινοτήτων:

α) των ανακοινώσεων που αφορούν τα εισαγωγικά δικόγραφα της δίκης, τα οποία αναφέρονται στην παράγραφο 6 του άρθρου 16 του Κανονισμού Διαδικασίας-

β) των ανακοινώσεων που αφορούν τη διαγραφή υποθέσεων από το πρωτόκολλο-

γ) του διατακτικού κάθε αποφάσεως και διατάξεως περί ασφαλιστικών μέτρων, εκτός από αντίθετη απόφαση του Δικαστηρίου-

δ) της συνθέσεως των τμημάτων-

ε) του διορισμού του προέδρου του Δικαστηρίου-

στ) του διορισμού του γραμματέως-

ζ) του διορισμού του βοηθού γραμματέως και του ανώτερου διοικητικού υπαλλήλου.

ΤΕΛΙΚΕΣ ΔΙΑΤΑΞΕΙΣ

Άρθρο 26

Οι παρούσες οδηγίες αντικαθιστούν τις οδηγίες που εξέδωσε το Δικαστήριο των Ευρωπαϊκών Κοινοτήτων την 23η Ιουνίου 1960 (ΕΕ αριθ. 72 της 18. 11. 1960, σ. 1417/60, γαλλική έκδοση), όπως τροποποιήθηκαν με την απόφαση του Δικαστηρίου της 6ης Απριλίου 1962 (ΕΕ αριθ. 34 της 5. 5. 1962, σ. 1115/62, γαλλική έδοση), και με την απόφαση του Δικαστηρίου της 13ης Ιουλίου 1965 (ΕΕ αριθ. 141 της 3. 8. 1965, σ. 2413/65).

Άρθρο 27

Οι παρούσες οδηγίες, το κείμενο των οποίων είναι αυθεντικό στις γλώσσες που αναφέρονται στην παράγραφο 1 του άρθρου 29 του Κανονισμού Διαδικασίας, δημοσιεύονται στην Επίσημη Εφημερίδα των Ευρωπαϊκών Κοινοτήτων.